text:
Djamars, 24 di novèmber 2020 | Stapnan di kontrol
“Scroll” bai mas abou pa e lista di preguntanan mas hasí.
Djaluna, 23 di novèmber 2020 | Preguntanan mas hasí
Klek riba e potrèt pa ‘dowload’ e lista di preguntanan mas hasí.
Djaluna, 23 di novèmber 2020 | Seshon ku Prensa skibí
[PA BO INFORMASHON]: Djaluna, 23 di novèmber 2020, Gobièrnu di Kòrsou a tene e promé seshon di informashon tokante e Lei di estado di emergensia. Den e kaso akí, Minister di Hustisia Quincy Girigorie huntu ku Natalie Samson-Coffie, Konsehero hurídiko di Gobièrnu di Kòrsou a sinta ku miembronan Prensa skibí.Manera a informá, nos ta bai kompartí mas informashon ku komunidat tambe. Klek mas ariba ariba pa e lista di preguntanan mas hasí.


c: text/html

text:
ORANJESTAD, 03 di april 2021: Pa medio di e relato aki DVG kier enfatisa y alabez kita tur informacion incorecto cu tin relaciona cu maneho di vacunacion.
Recientemente DVG a introduci e posibilidad pa cuidadanonan di 60 aña bay ariba por "walk in" y ricibi nan vacuna sin tin cita. Tur cuidadano di 60 aña of mas cu a registra caba y tambe cuidadanonan di 60 aña of mas cu ainda no a registra pa vacuna, ta wordo invita pa nan por yega na cualkier localidad di vacunacion cu nan carchi di AZV y nan lo wordo vacuna mesora. E maneho aki ta un bes mas unicamente pa esnan cu tin 60 aña of mas.
Tin persona ta distribuyendo informacion incorecto den comunidad cu ken cu ta por yega y ta wordo vacuna. E informacion aki ta uno incorecto y es cu yega na un prikpost y ta bou 60 aña y no tin cita lo no wordo vacuna.

robotstxt: allowed

filter: keep


text:
"Si Bo test positivo, keda positivo, lo bo recupera mas lihe.”
• Prome sigui e reglanan di Departamento di Salud estrictamente.
• Pidi Dios pa compaña bo den e proceso di recupera y pidi’e despensa cu bo no a pensa riba dje prome.
• Pensa cu e situacion aki ta temporal.
• Educa bo mes di Covid-19.
• Educa bo mes di bo mesun Sistema di defensa (imunologico) di bo curpa.
• Ora cu bo mira cu bo hendenan no ta bishita bo, pensa cu esaki ta temporal.
• No spanta ora bo haya bishita di hendenan bisti den trahe di proteccion, nan kier proteha nan mes y otronan.
• Ora cu bo perde holo of smaak, pensa cu esey tambe ta temporal.
• Ora cu bo no por hala rosea bon y bo ta lanta den anochie un poco ansha, bebe un poca awa lauw, haci un oracion y pensa cu esaki tambe ta temporal.
• Ora cu bo ta haya tosamento seco y fastioso, bolbe bebe un poca awa lauw y pensa atrobe cu esaki ta temporal.
• Probecha e ora y dianan pa lesa, mira programanan positivo manera documentarionan y comedy, No mira nada negativo manera pelicula/show di crime of drama.
• Cana mainta y atardi den solo den bo hardin si bo tin of den patio.
• Haci ehercicio suave den bo patio of hardin.
• Bebe suficiente awa, 8 glas of mas si mester.
• Si por cushina bo mesun cuminda, come hopi bonchi, fruta y berdura,
• Gradici bo cuminda ora cu bo bay come.
• Limita of evita di come carni.
• Bebe te di yerbanan cu tin vitamina y mineralnan bon pa bo salud.
• Bebe awa di lamunchi natural temperatura lauw.
• Evita di mira, lesa of scucha programanan di noticia cu cada bes ta papia di Covid -19.
• Scucha Radionan di musica continuo positivo of traha bo mesun playlist.
• Gradici Dios pa cada dia cu pasa cu bo ta recuperando.
• Ami ta un ex pashent di COVID-19 cu ta desea di comparti su experiencia di a recupera y test negativo mas trempan door di tin FE, pensa y actua positivo.
Ex pashent Covid-19 anonimo.


text:
Ham di pasco di pork tenderloin, cu salada di batata, compote di pineapple, gel di pineapple, yellow beets y comcomber tempera.
Ham di Pasco di pork tenderloin
500 grams pork tenderloin
1 liter di awa
25 grams salo
15 grams sucu
3 star anise
3 blatji di Laurier
8 korrels di black pepper corn
4 clabo
1 liter di juice di pineapple
50 grams sucu bruin
1 botter chikito di preserved cherries
½ tsp liquid smoke
2 tbsp olive oil
2 tbsp manteca
Pone e salo, sucu, anise, laurier, pepper corn, clabo y e awa den un weya. Pone nan herbe. Ora e jega e boiling point, page y lage fria den frigidaire. Esaki jama brining liquid.
Den un saco di ziplock, pone e pork tenderloin y basha e brining liquid riba dje, laga e pork tenderloin ta full tapa cu e brining liquid. Lage brine pa 12 ora den frigidaire.
Despues di 12 ora, sake di e brining liquid y seca e pork tenderloin cu un kitchen towel.
Den un blender, pone e cherries, e pineapple juice, e liquid smoke y e sucu bruin. Blend y despues pase door di colado. Agrega salo na smaak. Esaki ta e cherry y pineapple sauce
Den un pantji, pone e olive oil y e manteca y hasa e pork loin golden brown. Ora e tin un bunita color, deglaze e pork loin cu e cherry y pineapple sauce. Stoba e pork tenderloin cu e sauce na medium heat y keda baste (banje) cu e sauce te ora e jega medium well. Depues saca e pork tenderloin di e sauce y lage fria den frigidaire, e sauce tambe lage fria separa pa e pork no pasa di termino.
Salada di batata
2 baked potatoes, corta na bloki chikito
2 tbsp ciboyo cora, corta na bloki chikito
2 tbsp promenton cora, corta na bloki chikito
2 tbsp yellow beets, herbi y corta na bloki chikito***
1 tsp cilantro, chopped
1 tsp ciboyin, chopped
2 tbsp mayonnaise
1 tbsp piccalilli
½ tsp pica di papaya
salo y pepper na gusto
Pone e awa herbe y cushina e batata nan te ora nan ta moli, pero no demasiado moli, no kier keda cu e forma. Strain y pasa nan pa un platter cu papel pa absorba e awa y laga nan fria den frigidaire.
Den un bowl, pone e ciboyo, promenton cora, yellow beets, cilantro, ciboyin, mayonnaise, picalilli y pica di papaya y mix nan, despues fold in e batata y sazona cu salo y pepper na gusto
Compote di pineapple
200 grams pineapple fresco, corta na bloki chikito
100 grams sucu
100 grams awa
50 grams white wine vinegar
1 cinnamon stick1 tsp fresh ginger, chopped
Pone e pineapple, sucu, awa, vinager, cinnamon y e ginger den un weya y herbe, ora e liquido herbe, bahe na low y reduci pa 2/3. Ora e reduci kite di candela y pone den un baki y lage fria den frigidaire.
Komkomber tempera
1 Komkomber largo, pela e casca
100 grams awa
100 grams sucu
100 grams apple cider vinegar
Cu un cos di pela batata, saca paar di lamina nan largo di e komkomber.
Den un bowl, mix e awa, sucu y vinager te ora e sucu desolve full. Pone e komkomber tempera den e liquido pa mas o menos 1 ora y despues saca nan y lora nan rondo
Gel di pineapple
500 grams juice di pineapple
8 grams agar agar (gelatine a base di seaweed)
Pone e pineapple juice y e agar agar den un weya y pone herbe. Laga e scuma lanta y wisk e y bahe di candela pa e baha back, ripiti esaki 2 biaha mas.
Stort den un baki y pone fria den frigidaire te ora e bira full mane un gelatine.
Corta e gelatine di pine apple den bloki y blend e te ora e bira un gel liquido (smeerbaar)
Decoration (optional)
Chips di paprika
Wedge di yellow beet, cushina
Micro green di cilantro
Plateo
Pone 3 slice di ham di pork tenderloin banda rechts di e tayo, riba dje un tiki di e sauce di cherry y pineapple, pone un quenelle di e compote di pine apple riba dje.
Na banda links pone un quenelle di e salada di batata. Rond di e ham pone paar di dots di e gel di
pineapple.
Decore cu chips di paprika riba e ham, wedge nan di e yellow beets contra e batata y blatji nan di e micro green di cilantro riba e ham.
***por remplasa e yellow beets cu red beets


text:
ORANJESTAD,Aruba
E plan aki lo ta vigente durante e lunanan di april te juni 2020
ORANJESTAD –Ayera minister di Finansa, Asuntonan Economico y Cultura, sra. mr. Xiomara Maduro, a presenta e plan di Alivio Fiscal 2020 na e comunidad di Aruba. E plan aki ta pa alivia e peso di impuesto den e momento di crisis aki cu e unico proposito di solidaridad y recuperacion pronto di e economía di Aruba.
Departamento di Impuesto como un di e departamentonan di gobierno di vital importancia pa mantene finansa publico na un nivel sostenibel, ta preparando pa ehecuta e plan menciona durante e lunanan di april te cu juni venidero.
Kico e plan di Alivio Fiscal ta encera? Den liña grandi, e plan di Alivio Fiscal ta encera cu ta: Prolonga e termino legal di pago di e impuestonan mensual manera BBO/BAVP y BAZV, toeristenheffing, speelvergunningsrecht pa empresanan cu ta realisa actividadnan relata na turismo. Absolve e dunado di trabou, e empresario cu ta realisa actividadnan relata na turismo, di paga su contribucion di AOV/AWW di luna di april, mei y juni 2020. Prolonga e termino legal pa entrega declaracion y pa haci pago di winstbelasting 2019 cu excepcion di e institutonan financiero. Pospone e pago cu 3 luna riba acuerdo di pago vigente. Abstene di cobra boet pa incumplimento, ora cu no cumpli cu impuesto debidamente. Suspende interes riba debe di impuesto pendiente. Aplica areglo di pago flexibel, na unda ta aplica un termino di pago mas largo. Sanea debe di impuesto ora cu paga e suma den un solo biaha. Suavisa maneho encuanto reduccion di tarifa riba pago di dividendo. Duna esnan cu antes no a cumpli cu impuesto, un chens pa cumpli ainda sin cu ta impone un boet pa delito fiscal. Aplasa e proceso di cobramento cu forsa di ley cu 3 luna. Aplasa e controlnan di buki cu 3 luna. Mehora e servicio pa medio di declaracion online y pago. Mantene transparencia den dunamento di informacion.
Mester remarca cu e puntonan menciona ta mara na cierto condicionnan. Den e dianan cu ta sigui, Departamento di Impuesto lo elabora mas amplio riba cada un di e puntonan menciona. Departamento di Impuesto lo publica e plan di Alivio Fiscal riba e website www.impuesto.aw of e pagina di Facebook ‘Departamento di Impuesto’.
Sigui tur noticia Na cualkier momento por tin noticianan importante y pa tur noticia oficial, Departamento di Impuesto ta conseha un y tur pa consulta su website www.impuesto.aw y/of e pagina di Facebook: Departamento di Impuesto. Tambe ta pidi pa download e app ‘BO impuesto’ pa ricibi noticia.
Gerencia di Departamento di Impuesto 28 di maart 2020
IMPORTANTE


text:
Oranjestad-Minister Otmar Oduber na e momentonan aki ta na Republica Dominicana den un mision economico organiza pa Embahada Hulandes na e pais aki.
E diferente encuentro y reunionnan cu el a sostene ya caba ta mustrando resultadonan sumamente positivo pa loke ta e lazonan comercial entre Aruba y Republica Dominicana.
E mandatario a indica cu a pesar cu no a pusha e mision economico fuertemente na Aruba, tin aproximadamente 6 comerciante for di nos isla presente y nan a mustra hopi interesa mirando cu e posibilidadnan ta grandi.
Aki el a indica cu tin un compania hulandes cu ta opera barco for di Republica Dominicana pa Aruba 2 of 3 biaha pa luna y esaki ta facilita e comercio entre e dos paisnan. Ademas, na april/mei lo cuminsa vuelonan directo cu Aruba Airlines y Insel. Nan lo cuminsa cu vuelonan charter y despues nan lo bira regular.
Minister Otmar Oduber a duna di conoce cu tin un interes grandi mirando e calidad cu Aruba tin y e compromiso di Gobierno Dominicano ta hopi claro pa loke ta e sector primario. Durante e ultimo 2 añanan nan a pone un enfasis hopi grandi riba produccion agricola, a inverti hopi den e sector aki na un forma hopi serio.
Den e cuadro aki Minister Oduber a bisa cu ta purbando di yega na un proyecto piloto na mei venidero cu productonan for di Republica Dominicana. E mandatario a pone como exigencia pa tin consistencia, calidad y cantidad den e productonan cu lo yega nos isla pa un periodo di 3 luna (duracion di e proyecto piloto).
E ta encera cu lo pone fruta y berduranan disponibel na Santa Rosa of na waf chikito of na San Nicolas pa nos hendenan por cumpra fruta y berdura fresco na un prijs razonabel.
Minister Otmar Oduber lo ta yegando diaranson merdia bek na nos isla y lo duna mayor informacion riba e mision economico y e diferente posiblidadnan cu lo por tin di comercio entre e dos paisnan.


text:
Informacion general
Briyo di Solo ta un departamento cu por duna atencion na 60 cliente. Clientenan cu ta bishita Briyo di Solo ta clientenan adulto, edad riba 16 ana cu un deficiencia intelectual. Pasadia tin 5 grupo, den cada grupo tin 12 cliente y 2 guia.
- Briyo di Solo su metanan pa e clientenan ta pa intregacion den comunidad di Aruba.
- Stimula actividad creativo, di musica y tambe trabao di cas.
- Pa e clientenan bira mas independiente posibel y/of mantene loke ya caba nan a siña.
- Stimula y mantene e aspecto social y tambe cuido propio.
Programma /actividadnan
Na aña 1987 henter e structura di Briyo di Solo a cambia, prome cu esey e clientenan ta keda henter dia den nan grupo (leefgroep) pa haci nan programa.
Mas actividad a wordo agrega y tin 3 dia parti mainta cu tin actividad cu clientenan ta bay otro grupo serca otro guia.
Ta tene cuenta kico e cliente ta desea y tambe kico e cliente por haci pa hunto cu e guianan ta evalua cual actividad lo ta bon pa e desaroyo di e cliente. Tur cliente tin su metanan individual cu ta wordo evalua cada aña hunto cu psicologo di S.V.G.A.
Riba diamars. diaranzon y diahuebs mainta e cliente ta haci actividad manera:
- laba /colga paña
- dobla paña
- trabao di cas
- trabao cu mata
- obra di man
- kapsalon(cuido propio manera laba cabey, pinta huña)
- grupo social
- grupo special
E otro dianan e clientenan ta den nan mes un grupo. Pa e clientenan cu nivel hopi abao e programa ta wordo adapta na nan nivel, manera cu programa cu ta stimula nan sentidonan, cushina, snoezelruimte, kapsalon y cana. E clientenan cu motorico fini ta wordo stimula door di programa manera traha puzzels, pinta den linea y prik ariba linea. Clientenan ta wordo guia den grupo y individual. Den tur e añanan cu a pasa Briyo di Solo a desaroya hopi, manera e tin su mes un Gazebo cu e clientenan ta uza diariamente, snoezelruimte cu clientenan ta uza pa relaha y tambe pool cu tur grupo ta haci uso di dje.
Actividad di den grupo (leefgroep)
“Leefgroep” ta consisti di 12 cliënte y 2 guia. Cada grupo tin nan mesun programa. Actividad brinda den e “leefgroep” ta: combersa den grupo, obra di man, intergracion den nos comunidad, pool, snoezelruimte, wak television/pelicula, haci wega recreativo, wega di mesa. Den “leefgroep” ta duna guia individual (segun e necesidad y desaroyo di e cliente) y tambe ta encera cuido personal.
Den tur grupo tin computer cu e guianan ta traha nan relato di tur cliente, manera logboek, plan di guia, bishita di cas y tambe evaluacion di cliente. E relatonan aki ta wordo uza ora tin reunion di cliente hunto e psicologo y e mayornan, pa despues e guianan por sigui traha ariba e desaroyo di e clientenan di Pasadia Briyo di Solo.
Personal di Pasadia Briyo di Solo ta consisti.
- 1 Hefe di departamento
- 10 Lider di grupo
- 1 Trahador domestico
Pasadia Briyo di Solo
Piedra Plat 97-A
Paradera, Aruba
Tel: +297 522-7858
Fax: +297 522-7850
E-mail: briyo.di.solo@svga.aw / briyodisolo97a@hotmail.com


text:
Prinsesa Amalia
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Catharina-Amalia Beatrix Carmen Victoria (Den Haag, 7 di desèmbèr 2003), ta karga desde 30 di aprel 2013 e titulo di Prinses van Oranje door di asenshon di su tata Willem-Alexander di Hulanda komo monarka di Reino Hulandes. Catherina-Amalia ta yui muhe mayo di Rei Willem-Alexander y Máxima Zorreguieta.
Prinsesa Catharina-Amalia tin dos ruman muhe: Prinsesa Alexia (26 di yüni 2005) i Prinsesa Ariane (10 di aprel 2007).


text:
Dialuna den careda di 11or mainta alarma a keda activa cu na un deposito patras di edificio di respaldo na mahuma tin algun edificio cu container y lo tin candela aden. Di biaha unidadnan di brandweer a keda dirigi pa e sitio.
Manera cu brandweer a presenta y mirando cu e candela ta grandi den e container a informa polis cu tambe a presenta. Bomberonan a drenta accion di biaha pa combati e candela grandi di biaha den e container cu varios producto aden. Despues di rato a logra combati e candela grandi aki.


text:
Desde 26 februari 2021 1) No tin cambio den medidanan pa bewegingsonderwijs den scol setting. Bewegingsonderwijs por bay door teniendo cuenta cu e medidanan den protocol di deporte version 7.1
2)Ta permiti deporte di paden riba base individual te cu maximo 10 hende. Esaki NO ta conta pa bewegingsonderwijs y gymnan y mucha te cu 12 aƱa.
3) Ta permiti deporte den aire liber cu un maximo di 25 persona, incluyendo deportista, entrenando, oficial. Esaki no ta aplicabel pa mucha te cu 12 aƱa.
Pa mucha te cu 12 aƱa ta permiti solamente un (1) mayor of voogd presente cu lo no wordo considera publico pero esaki ta conta den e 25 persona.
4) No ta permiti deporte di combati pa persona di 13 aƱa bay ariba. Si ta permiti pa haci condicion fisico y train tecnica sin contacto di e deporte di combate.
5) No ta permiti publico durante training ni evento deportivo. Pa mucha te cu 12 aƱa ta permiti solamente un (1) mayor of voogd presente cu lo no wordo considera publico. 6) Mondmasker ta: Obligatorio ora di ta fisicamente inactivo y ora cu NO por mantene distancia fisico di 1,5 meter; durante deporte paden; pa deportistanan di 15 aƱa bay ariba. Obligatorio pa deportistanan y coach/trainer di 15 aƱa bay ariba ora di haci deporte di paden. Recomendabel pa tur coach/trainer pa deporte pafo. Ora cu NO por mantene distancia fisico di 1,5 meter, ta obligatorio bisti mondmasker.
Recomendabel pa deporte na scol avansa, pa deporte paden. Tene cuenta y respeta cu facilidad, scol, of e organisacion por exigi medida mas stricto riba uzo di mondkapje. Si e medidanan of reglamentonan di e ultimo Decreto Ministerial pa e aplicacion di articulo 16, prome paraaf di e Ordenansa di Calamidad (AB 1989 NO. 51) y articulo 5 di e Ordenansa General di Cuerpo Policial (AB 1995 no. GT
8) ta mas estricto, nan ta prevalece. (keda manteni.) E Reglamento Ministerial ta publica den e Gaceta Oficial y por hayāe riba https://www.overheid.aw/actueel/afkondigingsbladen_46859/ *acaso bo no ta mira bo deporte den e lista, please tuma contacto cu IBiSA na 5848903 of 5824987 Ta permiti CONFORME PROTOCOL paden y pafo, pa tur edad No ta permiti pa persona di 13 aƱa bay ariba Atletismo Baseball Arte Marcial Mixto (MMA) Baile (individual) Beach volley Boxeo Biyar (individual) Cricket Capoeira Bodyboarding Futbol Esgrima Bodybuilding / Powerlifting Hockey Hapkido Bowling Softball Jiu Jitsu Ciclismo Waterpolo Judo Condicion fisico (cardio, forsa, flexibilidad, technica etc.) individual Landamento artistico Karate Crossfit Badminton (individual) Kendo Functional Fitness Beach tennis Kickboxing Golf Basketball Muay Thai Gym Squash Taekwondo Gymnastics (individual) Futsal (zaalvoetbal) Tan Soo Do Karting Volleyball Aikido Kayak Racketball No ta permiti deporte di combate pa persona di 13 aƱa bay ariba. Si ta permiti pa haci condicion fisico y train tecnica sin contacto di e deporte di combate. Landamento (pool y lama) Triathlon Paso Fino Weightlifting Pickle Ball (individual) Sailing Surfing (kitesurfing, windsurfing) Tennis Tennis di mesa (individual) Tiro LISTA DI DEPORTE 3 Version 8.2 – Protocol General di Deporte na Aruba Instituto Biba Saludabel y Activo Pa facilita e lesado, e cambionan mas recien di e documento ta wordo illustra den e color cora E protocol aki ta pa tur esnan cu ta ofrece training y evento deportivo (incluyendo gym y training fisico den grupo), facilidadnan deportivo, entrenadornan y boluntarionan, deportistanan y mayor/cuidado Tur esunnan cu ta organisa y supervisa training y evento deportivo tin e responsabilidad pa mantene e protocol prome, durante y despues di e actividad Den e documento aki, e palabra evento deportivo ta encera wega amistoso, wega di recreacion, wega di fogeo, torneo, ārankingā, competencia, campeonato, etc. Protocol di Deporte Specifico: Adicional na e Protocol General di Deporte na Aruba, gobierno ta conseha pa cada federacion deportivo traha un protocol cu reglanan practico specificamente pa su deporte pa minimalisa riesgo di salud na e training y evento deportivo mas cu ta posibel. Comite Olimpico Arubano (COA) y Aruba Sport Unie (ASU) tin e tarea di coordinacion y apoyo den esaki
Siguridad y regla di higiena pa tur hende 5 Version 8.2 – Protocol General di Deporte na Aruba Instituto Biba Saludabel y Activo Na tur momento ta conta pa tur hende cu ta traha na un facilidad deportivo of ta forma parti di un training of evento deportivo pa mantene na e reglanan di higiena stipula riba pagina 4 Pone dispenser cu handsanitizer di por lo menos 70% alcohol na entrada di e facilidad y percura pa yena e dispensernan aki regularmente bek Colga posternan pa promove labamento di man, e higiena di tosamento etc. Evita aglomeracion di hende: aglomeracion ta wordo considera ora bo no por tene control di usuarionan pa mantene distancia fisico Si ayudo ta necesario na e training of evento deportivo pa por ehempel un atleta cu limitacion, ta permiti un (1) mayor of cuidado na e training.
E persona aki mester wordo poni riba e lista di presencia, y mester mantene su mes na tur regla di higiena na tur momento (especialmente distancia fisico) y uza mondmasker ora cu e training ta tuma lugar paden Ta permiti deporte di paden riba base individual te cu maximo 10 hende. Esaki NO ta conta pa bewegingsonderwijs y gymnan y mucha te cu 12 aƱa. Ta permiti deporte den aire liber cu un maximo di 25 persona, incluyendo deportista, entrenador, oficial. Easki no ta aplicabel pa mucha te cu 12 aƱa. Pa mucha te cu 12 aƱa ta permiti solamente un (1) mayor of voogd presente cu lo no wordo considera publico pero esaki ta conta den e 25 persona. No ta permiti deporte di combate pa tur edad pa persona di 13 aƱa bay ariba. Si ta permiti pa haci condicion fisico y train tecnica sin contacto di e deporte di combate.
No ta permiti publico durante training ni evento deportivo Mantene baƱo y luga nan di laba man habri y haci nan limpi frecuentemente, minimo un biaha pa dia Duna e coach- /entrenando nan instruccion con ta e manera responsabel y sigur pa ofrece y eherce deporte Organisa e training of evento deportivo segun un skema (shedule)
Na momento di planea, tene na cuenta pa no tin aglomeracion di hende door di planifica suficiente tempo memey di e training of evento deportivo y no laga tur grupo start pareu Comunica e reglanan di e facilidad deportivo cu e entrenador, deportistanan y nan mayornan. Y controla si nan ta visiblemente presente na e facilidad Splica e entrenadornan/coach cu nan mester hala atencion di e atleta cu no ta mantene su mes na e reglanan Pega e reglanan di higiena na entrada di e facilidadnan deportivo Percura na e facilidad deportivo pa un ruta cla pa hendenan pasa menos banda di otro cu ta posibel ora di drenta of sali di e facilidad Pa loke ta trata luga nan di come den club deportivo (kantine), por participa cu e reglanan aplicabel pa horeca Percura pa e materialnan di deporte ta disponibel pa entrenando y atleta


text:
Kaminda maritimo rapido pa Aruba, Kòrsou i Boneiru un paso mas serka
Hulanda ta duna sosten na e inisiativa pa desaroyo di un konekson diario rapido di barko entre e tres islanan: Aruba, Kòrsou i Boneiru. Un konekshon vice versa asina via laman ta duna un impulso importante na ekonomia di e islanan i ta kontribuí na mehorashon di e trafiko di persona i merkansía entre e islanan. Esaki ta loke minister Plasterk (di Asuntunan Interno i di Relashonnan di Reino) a bisa den su diskurso di apertura na e Konferensha di Reino na Kòrsou.
Entretantu un estudio di faktibilidad a kuminsá riba enkargo di Aruba, Kòrsou i Boneiru. Despues di su kompletashon lo tin klaridad riba e kondishonnan esenscial nesesario, manera fasilidadnan di haf i proceduranan di duana i imigrashon. Awor kaba tin klaridad ku interkambio di dato i un bon koperashon entre e departamentunan konserní di e tres paisnan Aruba, Kòrsou i Hulanda, ta nesesario. Hulanda ta deseá di hasi esaki posibel I ta hunga un ròl aktivo i kordinativo, dor di brinda mas sosten tekniko riba tereno di ICT i asuntunan hurídiko.
E efektonan ekonómiko i soshal pa Aruba, Kòrsou i Boneiru por ta enorme, si habrimentu ku un konekson diario rapido di fèri, transportashon mas barata di hende i di merkansia bira posibel. Aktualmente no tin un bon konekshon di barku, tur kos mester tuma luga via aire. Ku un konekson di fèri e merkado (di benta) pa komersio mesora lo bira mas grandi i lo bira tambe mas fásil i mas interesante pa bira mas aktivo riba mas isla. Tambe lo surgi mas posibilidadnan pa turismo i otro formanan di dunamentu di servisio. Ta stimulá desaroyonan di sosiedad, tal manera mas posibilidat pa preparashon, kapasitashon i trabou. Tambe biahamentu pa e pueblo, ku hopi biaha tin famia riba mas isla, ta bira mas fásil i mas barata.


text:
Tur cos ta cla pa mayan atardi den Cas di Cultura nos bisti di gala y celebra e di 10 edicion di Kids & Teens Christmas Song Festival cu un total di 30 participante di cual tin 2 duo.
E aña aki Kids & Teens Christmas Song Festival ta celebrando su di 10 y ultimo edicion di e festival di Pasco na Aruba pa mucha y hoben.
Manera tur aña por tuma 30 participante, 10 participante den cada categoria cu cancionnan di pasco na Papiamento.
E aña aki e di 10 edicion di Kids & Teens Christmas Song Festival lo ser dedica na KATATUMBO pa nan aporte y dedicacion na e temporada dushi di fin di aña pa hopi aña y pa celebra esaki engrande lo tin un solo presentacion di Katatumbo mayan den Cas di Cultura.
Tur participante ta wordo acompaña pa e mesun All Star Band di e festival bao encargo di Sr. Danny Koolman.
Tin 3 categoria cual ta:
04 pa 07 aña
08 pa 11 aña
12 pa 17 aña.
Un atardi cu ta priminti di kibra tur expectativa unda e talent di nos muchanan lo resalta.
Nos tin cu menciona cu hopi cantante hoben cu ta participando y destacando den festivalnan nacional manera entre otro den Festival di un canto na nos Himno y Bandera, Festival di Dande y otro festivalnan, ta cantantenan cu a debuta pa prome biaha den Kids & Teens Christmas Song Festival.
Un danki grandi ta bai na Aruba Bank, Prins Bernhard Cultuursfonds Caribisch Gebied, Setar N.V., Departamento di Cultura cu ta hasi e tremendo festival aki posibel y na tur comerciante cu ta juda cu premionan y cos dushi pa tur nos participantenan.


text:
Por a tuma nota cu riba medionan social, HAVA (asociacion di dokternan di cas) a anuncia un desaroyo cu tin cambio den orario den nan servicio di cuido medico. Vocero di AZV, sra. Solange Tchong ta splica riba e anuncio aki.
Pa AZV, e comunicado aki ta di lamenta, e ta bisa cu mirando e situacion di coronavirus nan no ta haya cu mester entrega. For di 1 july 2020 a pidi pa corta a base di instruccion pa baha 5.5% y pa e aña aki pa luna di january, february y maart 2.2% (fondo di AZV)
“Nos no ta di acuerdo cu e un ora menos di servicio. Nos ta den tempo di pandemia y crisis ainda. Tur hende mester a entrega y AZV a haya instruccion y wordo pidi pa entrega y baha gasto di cuido medico cu 5 miyon florin pa luna.”
Anto cu esaki dokter ta opina cu nan no mester entrega, di parti AZV ta kere cu HAVA mester recapacita den esaki. E ta bisa cu tur hedne a keda afecta door di e crisis.
Sigur AZV ta admira pa tur sector medico sea dokter, specialista, enfermeronan y tur cu ta traha duro pa yuda pashent. E ta bisa cu ta lamenta e postura di HAVA, pa motibo cu nan no kier entrega ni 2.2% ni e 5.5% pa motibo cu lo causa diferente problema pa nan.
E problema cu nan ta bisa manera oficina cu lo mester cera, manda hende cas. AZV ta bisa cu esey ta nan opinion sin embargo tin hopi forma pa soluciuona un problema den situacion di crisis.
“Mester yuda pa tur hende y ta solidario. Busca otro forma pa bin cu solucion. Ta pidi pa HAVA recapacita”, e ta bisa. Tambe e parti di pashent cu ta cumpli cu su fondonan pa AZV y awo no lo ricibi nan tratamento mirando e ora menos cu dokternan no lo duna.
E situacion por afecta pashent, pa motibo cu nan dokter lo bisa cu nan agenda ta yen of no tin mas luga. Sra. Tchong ta bisa cu no algo cu AZV ta dicidi pero ta locual a keda exigi pa asina por ricibi sosten di afo pa finanzas di Aruba.
Pa finalisa, e ta bisa cu ta opcion ta pa clausula di boet, pero banda di esey AZV lo evalua pa bay corte asina hues lo dicta a base di stao cu AZV a tuma pa motibo cu nan tambe ta pega contra muraya pero tin opcion di dialoga cu HAVA.


text:
WILLEMSTAD- 23 di mart 2015:- Durante di un rueda di prensa, Ofisina di Turismo di Kòrsou (CTB) a duna informashon di e logronan di 2014 riba tereno di “airlift”, merkadeo i desaroyo di produkto ku a kontribuí na e kresementu di turismo. A duna splikashon tokante sistema di kompilá informashon di estadístika i entrada generá for di impuesto riba kamber (room tax). Mas aleu a para ketu na algun inisiativa importante pa 2015. Na e rueda di prensa a hiba palabra Minister di Desaroyo Ekonómiko, sr. Stanley Palm, Direktor interino di CTB, sr. Hugo Clarinda i Presidente di Hunta di Direktiva di CTB, sra. Jeanette Hooi – Bonet.
Kresementu di turismo den Karibe 2004 – 2014
Un análisis hasí resientemente dor di Caribbean Tourism Organization (CTO) di kresementu di turismo di diferente paisnan den Karibe kubriendo un periodo di 10 aña entre 2004 pa 2014 ta indiká ku Kòrsou ta e pais ku a konosé e averahe di kresementu di mas grandi. Na kantidat total di turista e paisnan aki ta risibí mas turista pero na porsentahe Kòrsou su turismo a krese mas durante e periodo menshoná. E resultado ta lo siguiente: Repúblika Dominikana su turismo a krese ku 49.3%, Jamaica ku 46.5%, Cuba ku 47.03%, Aruba ku 47.2% miéntras ku Kòrsou su turismo den un periodo di 10 aña a krese ku 102.3%. Na 2004 un total di 222.424 turista a bishita nos pais, na 2008 e kantidat tabata 404.199 miéntras ku a sera aña 2014 ku un total di 453.270 bishitante. Na 2014 e turistanan aki huntu a keda un kantidat di 3,996,000 anochi riba nos pais. Minister Palm a elaborá riba e impakto ekonómiko di sektor turístiko i a splika e importansia di turismo pa nos ekonomia. Hasiendo uso di e modelo ‘Turistika’ CTB huntu ku MEO a kalkulá ku durante 2014, sektor di turismo a generá un impakto direkto di 763.5 mion florin pa nos ekonomia lokal.
Indikadónan di desaroyo turístiko
Durante 2014 un total di 31% di nos bishitantenan a keda na un hotèl grandi, esta di mas ku 150 kamber, 53% a bishitá nos pa promé biaha, 36% a reserva via di un agente di biahe, 31% a bini riba rekomendashon di un famia òf amigu i mayoria turista ku ta bishitá nos pais tin entre 25 pa 44 aña di edat. Su tras ta sigui esnan entre 45 i 64 aña di edat.
Kompilashon di estadístika di turismo
Sr. Clarinda a duna un splikashon kon ta yega na e sifranan ku ta presentá tur luna riba kresementu di turismo. Pa por yega na su sifranan CTB ta hasi uso di e informashon kolekta for di e karchinan di embarkashon i desembarkashon(ED card). For di e ED card ta kolekta entre otro: informashon personal di e bishitante, for di unda e ta bini, propósito di su bishita, dikon e la skohe pa Kòrsou, kon e la hasi su reservashon, durashon di su biahe i e akomodashon ku e la skohe pa keda durante su vakashon riba nos isla. Durante di e rueda di prensa CTB a informá ku ta trahando riba un vershon online di e karchinan aki. Ku introdukshon di e ED card online kier logra pa baha e kantidat di tempu ku e turista ta para den rei na su yegada na nos pais ya ku e informashon ku keda yená online lo ta mesora den e sistema ku e personal di imigrashon ta usa. Despues di un periodo di tèst lo pasa pa introdukshon di e ED card online.
Impuesto riba kamber (Room Tax)
Room tax ta enserá un belasting ku ta keda kobrá riba akomodashonnan ku ta keda di hür ku personanan ku no ta inskribí aki na Kòrsou esta turista. E entrada generá for di room tax na 2013 tabata 9.8 mion florin miéntras ku na 2014 esaki a subi ku 21.9% i a yega na un total di 12.1 mion florin. E lei di room tax ta konta tantu pa hotèl komo apartamentunan. Na e momentunan aki no ta tur apartamentu ta pagando room tax. Motibu pa kua ta trahando riba e lei di registrashon di akomodashon turístiko. Ku e entrada generá for di room tax CTB ta ehekutá diferente kampañanan promoshonal i publisitario den eksterior tur ku e meta pa atraé mas bishitante pa Kòrsou. Pues mas entrada for di room tax ta nifiká mas promoshon pa Kòrsou kual lo trese mas turista i mas turista ta nifiká mas entrada pa nos ekonomia lokal.
Merkadeo
Riba tereno di merkadeo sr. Clarinda a para ketu na e diferente esfuersonan ku a realisá den merkadonan internashonal primario i sekundario ku e meta pa promové nos pais. Aki ta trata di entre otro: seminario edukativo den diferente siudat, feria turístiko, konferensia, kampañanan promoshonal, kampañanan publisitario i eventonan spesialmente dirigí riba prensa, agentenan di biahe, operadornan di tour i otro gruponan di interes. Durante 2014 a organisá na Kòrsou tambe konferensianan pa mayoristanan for di Merka, Canada, Europa i Latino Amérika. Tur ku e meta pa laga e gruponan aki bin konosé i eksperensia e produkto ku Kòrsou ta ofresé di aserka. Tambe a tuma lugá diferente kampañanan promoshonal ku a keda ehekutá huntu ku entre otro American Airlines, InselAir, JetBlue,COPA, Avianca, AirBerlin i KLM. Den konsultashon estrecho ku e diferente aerolineanan ku ta sirbi Kòrsou, lo sigui bini ku paketenan atraktivo. Kòrsou a konosé den 2014 buelonan inougural di InselAir pa Barranquilla, Georgetown, Trinidad and Tobago i La Romana, Rutaca Airlines for di Venezuela, Aerolineas MAS for di Repúblika Dominikana i JetBlue ku 2 buelo pa siman for di New York. Aña 2015 a habri ku e buelo direkto for di Montreal ku Air Canada.
Desaroyo di Produkto
Sr. Clarinda a para ketu tambe na logronan riba nivel di desaroyo di produkto. Pa loke ta trata desaroyo di produkto den 2014 a ehekutá diferente training riba tereno di seguridat, formashon i tambe konsientisashon di turismo pa entre otro e siguiente gruponan: POLITUR, Kuerpo Polisial Kòrsou, duana, imigrashon, agentenan di seguridat na aeropuerto, haf, hotèl, playa, i tambe diferente personal di seguridat privá ku ta laborá den e arianan turístiko. Tambe a ehekutá e programa di sertifikashon di operador di buseo i restorant pa perkurá ku establesimentunan den turismo ta funshoná konsistentemente riba e nivel di kalidat i seguridat ku e bishitante ta spera di nos destinashon. Otro ehèmpelnan riba tereno di desaroyo di produkto ta diferente proyektonan di limpiesa den arianan turístiko manera entre otro e proyekto Punda Limpi i Bunita kual ta keda ehekutá den estrecho koperashon ku partnernan, diferente proyektonan di upgrading manera konstrukshon di palapa i fasilidatnan manera entre otro tualèt públiko na arianan turístiko. Tambe Minister Palm a duna informashon riba e proyekto Desaroyo Kosta Marie Pampoen kual a keda lansa na desèmber 2014.
Master Plan
Minister Palm a duna informashon di e trayekto ku ta kanando pa yega na e Master Plan nobo di Turismo ku mester bai kubri e periodo di 2015 – 2020. Despues ku e plan ta kla esaki lo keda presentá na Ministerraad pa aprobashon pa por pasa seguidamente pa implementashon di e plan. Sra. Jeanette Hooi – Bonet a hasi uso di e oportunidat pa pidi tur stakeholder i komunidat pa duna sosten na e Master Plan ora ku esaki drenta den su fase di implementashon.
Konferensianan internashonal
Minister Palm a informá ku e aña aki lo bai tuma lugá dos konferensia internashonal. Ta trata di e Caribbean International Safety & Security Conference ku lo tuma lugá di 24 pa 26 di yüni próksimo i e State of the Industry Conference 2015 kual lo tuma lugá di 21 pa 23 di òktober aki na Kòrsou. Pa tur dos konferensia ta spera hopi partisipante internashonal.


text:
Atrako na un kas den Quarantaineweg.
Wilemstad, Curacao — Djamars 26 di mei 2015, alrededor di 21.00’or Sentral di Polis a haña notifikashon di un atrako ku a tuma lugá na un kas den Quarantaineweg na Otrabanda. Tres hòmber ku pèchi riba kabes i ku arma di kandela den man a sorprendé e habitantenan di e kas, un señora (51 aña) ku su yu hòmber (16 aña) i amigu di e yu (16 aña). E sospechosonan, di aspekto latino i ta papia spañó, bou di menasa a hinka e habitantenan den un kamber i mara nan, miéntras ku un otro tabata listra rònt den e bibienda. Nan a kue entre otro dos lèptòp, selular i algun pertinensianan di e víktimanan, pa despues hui bai probablemente na pia for di e sitio. Personal di ‘Slachtofferhulp’ a presentá na e kas i a duna e habitantenan asistensia. Tim di Atrako lo kontinuá ku e investigashon.
###
Detenshon pa ladronisia.
Wilemstad, Curacao — Djarason 27 di mei 2015, alrededor di 01.15’or di mardugá, Sentral di Polis a dirigí un patruya na un restorant situá na Berg Altena en konekshon ku un robo ku lo ta tumando lugá. Na yegada di unidat polisial nan a topa ku e hòmber kende via di dak a baha den e restorant i tabata sakando algun artíkulo pa bai kuné entre otro un frizer ku polisnan a haña butá pafó. A detené e sospechoso i a bai warda kuné pa mas investigashon.
###
kontròl di tráfiko
Wilemstad, Curacao — Djarason 27 di mei 2015 entre 8’or pa 12.50‘or di mainta personal di HIT tim, a tene kòntròl di tráfiko riba Kaminda Duvert (Boy) Nicolina i Schottegatweg Zuid/Kaya C. Winkel. Nan a kontrolá un total di 47 vehíkulo i a parti un total di 38 prosèsverbal pa diferente infrakshon kometé.
- Pasa den lus kòrá 26
- Kore outo i papia na telefon 06
- Kore outo sin reibeweis 03
- Kore outo sin faha di seguridat 02
- Kore outo sin seguro pagá 01


text:
Durante conferencia di prensa di partido AVP, Parlamentario Richard Arends a reacciona en breve riba Presupuesto 2020 cu ta den man di Parlamento.“E presupuesto aki ta confirma cu gastonan di gobierno a aumenta cu casi 30 miyon di florin y – contrario na loke Gobierno a anuncia – un reduccion di 11 miyon di florin na pagonan di interes, mientras cu ta conta cu casi 90 miyon di florin adicional na entrada compara cu 2019,” Sr. Arends a mustra.
“Si compara e cifranan cu e ultimo presupuesto di Gabinete Mike Eman II na 2017, por a tuma nota di un aumento di 82 miyon di gasto di cual 40 miyon ta solamente pa operacion di gobierno y gastonan di personal y un aumento di 210 miyon florin na entrada danki na e medidanan cu a ser implementa. E presupuesto pa e aña aki tin un suma di 55 miyon na entradanan incidental for di empresanan estatal, concesionan pa plantacion di cannabis y fondonan pa mercadeo di nos turismo sin duna splicashon con lo cubri esakinan e añanan siguiente.”
“Ainda tin 150 miyon florin na entrada cu mester wordo dicidi ainda riba dje y Parlamento no a haya nada ainda encuanto e reforma fiscal. Nos por conclui cu Gobierno lo introduci un BBO di 6% na frontera cu mester bay genera un suma di 36 miyon florin, un aumento di deviezenprovisie di 1.3% pa 1.9% cual lo mester genera 23 miyon di florin. Ambos medida lo causa un perdida di poder di compra pa ciudadanonan y aumenta e gasto di hasi negoshi pa nos empresanan.”


text:
SÜRNAM TA NA KÒRSOU PA PARTISIPÁ NA TORNEO ABCS 2022!
SÜRNAM TA NA KÒRSOU PA PARTISIPÁ NA TORNEO ABCS 2022!
E promé ekipo di Torneo ABCS a pisa suela di Kòrsou awe den oranan di mainta pa kontinuá ku e preparashonnan pa nan kompromisonan di djaweps binidero ora ku Torneo ABCS inisiá.
E selekshon di Sürnam a yega awe ku un delegashon di 25 persona pa kuminsá ku e trainingnan na Kòrsou pa nan partido di djaweps kontra Boneiru.
Aruba i Boneiru ku tambe lo partisipá na Torneo ABCS 2022, lo yega Kòrsou djaweps durante dia, pa sosegá i duna un bon presentashon mas lat durante nan enkuentronan.
Nos selekshon dirigí pa Lennox Mauris i Gersinio Constansia ya tin algun dia ta preparando pa saka nos kara i defendé e título di kampion despues di a bai ku e título máksimo aña pasá.
Den transkurso di e siman aki nos lo publiká e lista di nos hungadónan tantu pa nos selekshon senior komo nos selekshonnan di kategoria U-9, U-11 i U-13 ku tambe lo partisipá kontra Boneiru.
Manera ya nos a avisá e partidonan di nos selekshonnan hubenil i tambe e partido femenino lo ta kompletamente grátis miéntras pa esnan di senior mester paga solamente fl.5,-.
Por kumpora karchi na ofisina di FFK di 9’or di mainta pa 5’or di atardi nòn-stòp.
Dal bo kolónan di bandera i bin apoyá nos selekshonnan ku ta den akshon di djaweps 24 di novèmber pa djasabra 26 di novèmber den Stadion Rignaal ‘Jean’ Francisca.


text:
ORANJESTAD- 23 augustus 2021. Segun resumen di awe 70 persona a recupera y un total di 47 caso nobo di COVID-19 a keda registra cual 6 ta turista y 41 ta residente. E cifranan aki ta representa un 'Positivity rate' bou di nos residentenan di 22%. Cantidad di casonan activo di COVID-19 pa awe ta 732 y cantidad di fayecidonan relaciona cu COVID-19 a aumenta na 128 cu fayecimento di dos residente di edad mayor, ambos lamentablemente no a vacuna. Forsa na famia di fayecidonan.
Datos di COVID ta ilustra casonan nobo cu un average semanal di 91 caso pa dia y un average di 'positivity rate' semanal di 25% pa dia.
Tin actualmente 63 persona interna cu COVID di cual 11 ta den ICU na Aruba, 15 den ICU na Colombia y 37 riba piso general na Aruba.


text:
Kralendijk – Na Texel nan a kuminsá un investigashon pa loke ta trata kultivo ku ta apropiá pa kultivá bou di sirkumstansianan boneriano. Salt Farm Foundation a tuma un fasilidat di prueba na e isla hulandes aki den uso. Esaki ta konsistí entre otro di un ‘greenhouse’ den forma di un tùnel, den kua ta simulá e kalor di Boneiru. Pa por yega mas serka posibel di e situashon berdadero nan ta traha tambe ku awa brak.
Kolegio Ehekutivo ta haña ku e inisiativa aki ta bon biní. ‘Ya kaba nos ambishon tabata pa promové agrikultura lokal, pasobra e ta mas sostenibel i mas salú i e ta hasi nos ménos dependiente di suministradónan for di den eksterior. E krísis di corona ta konfirmá e nesesidat pa produsí produktonan fresku mas tantu posibel lokalmente. Ademas esei ta trese mas empleo nobo kuné i e ta kontribuí na e diversifikashon deseá di nos ekonomia’.
Un bishita di trabou na e fasilidat di prueba na Texel por lo pronto no ta posibel. Pa e motibu aki e diputadonan James Kroon i Elvis Tjin Asjoe huntu ku Maurice Adriaens (Lider di proyekto Reorganisashon LVV) via un ‘videocall’ a papia ku e fundadó di Salt Farm Foundation, Marc van Rijsselberghe. Na luna di febrüari e tabata na Boneiru kaminda el a duna un presentashon na algun desena di kunukero, kendenan ta partisipá na un prueba ku e mes simianan ku awor aki nan ta hasi prueba kuné na Texel. Den e último lunanan di e aña aki mester bira evidente kua ta e posibilidatnan pa kultivá mata ku ta tolerante pa salu na Boneiru.
Salt Farm Foundation ta un fundashon idealista ku nan a lanta pa kompartí konosementu ku kunukeronan ku ta traha riba eskala chikitu, prinsipalmente den áreanan kaminda tin skarsedat di kuminda, kontribuí na kombatimentu di pobresa i desaroyá solushonnan pa e efektonan di kambio di klima. E organisashon a kuminsá un investigashon tambe pa loke ta trata kultivo di lima (alga di laman) komo materia prima pa mèst, di manera ku nos kunukeronan na Boneiru no tin mester di importá esaki mas kontra gastunan haltu.
Na aña 2015 Salt Farm Foundation a bishitá Boneiru pa promé biaha. Esei a sosodé riba petishon di e sekretario di estado di Asuntunan Ekonómiko di e tempu ei, Sharon Dijksma. E interes di e fundashon pa Boneiru por konta ku sosten di ministerio di Agrikultura, Naturalesa i Siguridat di Kuminda. Desaroyo i profeshonalisashon mas aleu di agrikultura, krio di bestia i peska ta un di e prioridatnan den e Akuerdo Intergubernamental 2018-2022 ku a sera ku ministerio di Asuntunan Interno i Relashonnan den Reino. Despues ku ya kaba Boneiru a keda konfrontá ku e konsekuensianan fastioso di seramentu di frontera di parti di Venezuela pa suministro di bèrdura i fruta, e krísis di corona aktual ta alentá Kolegio Ehekutivo pa anda mas rápido ainda pa bira outosufisiente pa loke ta trata produktonan di promé nesesidat.
PROEF OP TEXEL HELPT BONAIRE BIJ LOKAAL TELEN VAN GEWASSEN
Kralendijk – Op Texel is een onderzoek gestart naar gewassen die geschikt zijn om onder Bonairiaanse omstandigheden te worden verbouwd. De Salt Farm Foundation heeft een testfaciliteit op het Waddeneiland in gebruik genomen. Deze bestaat onder meer uit een tunnelkas waarin de warmte van Bonaire wordt gesimuleerd. Om de werkelijke situatie zo goed mogelijk te benaderen wordt tevens gewerkt met brak water.
Een welkom initiatief, vindt het Bestuurscollege. ,,Het was al onze ambitie lokale landbouw te bevorderen omdat het veel duurzamer en gezonder is en ons minder afhankelijk maakt van buitenlandse leveranciers. De coronacrisis bevestigt de noodzaak versproducten zo veel mogelijk lokaal te produceren. Dat brengt bovendien nieuwe werkgelegenheid met zich mee en draagt bij aan de gewenste diversificatie van onze economie”.
Een werkbezoek aan de testfaciliteit op Texel zit er voorlopig niet in. Daarom hebben de gedeputeerden James Kroon en Elvis Tjin Asjoe samen met Maurice Adriaens (Projectleider Reorganisatie LVV) via een videocall met de oprichter van de Salt Farm Foundation, Marc van Rijsselberghe, gesproken. In februari was hij op Bonaire waar hij een presentatie heeft gegeven aan enkele tientallen kunukero’s die deelnemen aan een proef met dezelfde zaden als nu op Texel worden getest. In het najaar moet duidelijk zijn welke mogelijkheden er zijn voor het telen van gewassen op Bonaire die zouttolerant zijn.
De Salt Farm Foundation is een idealistische stichting die is opgericht om kennis te delen met kleinschalige boeren, vooral in gebieden waar voedselschaarste heerst, bij te dragen aan armoedebestrijding en oplossingen te ontwikkelen voor de effecten van de klimaatverandering. De organisatie is ook onderzoek begonnen naar het kweken van zeewier als grondstof voor mest zodat boeren op Bonaire deze niet meer – tegen hoge kosten – hoeven te importeren.
De Salt Farm Foundation heeft Bonaire in 2015 voor het eerst bezocht. Dat gebeurde op verzoek van toenmalig staatssecretaris van Economische Zaken Sharon Dijksma. De interesse van de stichting voor Bonaire kan op de steun van het ministerie van Landbouw, Natuur en Voedselveiligheid rekenen. De ontwikkeling en verdere professionalisering van landbouw, veeteelt en visserij is een van de prioriteiten in het Bestuursakkoord 2018-2022 dat met het ministerie van Binnenlandse Zaken en Koninkrijksrelaties is gesloten.
Nadat Bonaire eerder al geconfronteerd werd met de vervelende gevolgen van de sluiting van de grens door Venezuela voor de aanvoer van groenten en fruit zet de huidige coronacrisis het Bestuurscollege aan nog meer vaart te maken door wat eerste levensbehoeften betreft meer zelfvoorzienend worden.


text:
Adaptashon di e lista di pais ku por biaha pa Kòrsou, basá riba riesgo. Tur pais ku riesgo mediano mester hasi e.o. un PCR tèst máksimo 72 ora promé ku buelo.
[TUMA NOTA]: Adaptashon di e lista di pais ku por biaha pa Kòrsou, basá riba riesgo. Tur pais ku riesgo mediano mester hasi e.o. un PCR tèst máksimo 72 ora promé ku buelo.
Biaha pa Kòrsou entrante 1 di yüli 2020
Djaweps 16 di yüli 2020
Klek aki pa e lista ofisial di paisnan – Fecha: 16 di yüli 2020.
Klek aki pa e Passenger Locator Card.
Bishitá dicardcuracao.com si bo ta biahando pa Kòrsou.


text:
Diasabra siman pasa Rotary Club Aruba a instala su directiva nobo pa 2021–22. Presidente saliente Geert Rep a hiba un discurso pa asina duna un relato di su aña. Un aña diferente door di e pandemia covid-19 cu a sigui impacta nos isla pero sigur uno memorabel. Geert ta sumamente orguyoso di e miembronan y di e club cu a sa di duna nan sosten pa asina Rotary Club Aruba por a sigui cu su aporte y sosten na diferente fundacionnan riba nos isla.
Durante e anochi di instalacion, Geert a haci entrega tambe di reconocimento na un paar di miembro di Rotary Club Aruba cu a destaca durante e aña y asina termina su presidencia den un forma super ameno y positivo.
E anochi a sigui cu instalacion di e directiva nobo bao di guia di Frederick Nuboer, kende a wordo apunta como e siguiente presidente di Rotary Club Aruba pa aña 2021 – 2022. Frederick ta miembro di Rotary Club Aruba desde 2015. E otro miembronan di directiva a keda como lo siguiente: Rubiela Lampe-Chiquito (secretaria), Diego Acevedo (tesorero), Geert Rep (presidente saliente), Emilie Arends (vice presidente), Kareline van der Linden (relacionista publico), Shelby Maduro (miembrecia), Lufrido Croes (projectonan), Don de Veer (Fundacion Rotary International) y Kapil Sawilani (sergeant at arms).
President Frederick a hiba palabra gradiciendo Geert y e directiva saliente pa e bon trabao den e tempo nan cu hopi reto door di e pandemia covid-19. E directiva e aña aki lo kier focus ariba contribui na trece positivismo y animo den nos comunidad por medio di diferente proyectonan di Rotary Club Aruba, sin lubida e famoso Fiesta Rotaria cu den e ultimo 2 aña no por a wordo ehecuta. Frederick a pone enfasis riba un aña activo y a uni su mes na tema internacional di Rotary cu ta “serve to change lives” algo cu sigur ta biba den miembronan di Rotary Club Aruba. E anochi a sigui cu “pinning” di un miembro nobo Gianina de Freytas, un (ex) Rotaractor cu ta sigui crece den e famia di Rotary.
Presidente Frederick ta sumamente orguyoso di e impacto positivo cu Rotaract Club Aruba y clubnan Interact Club Colegio Arubano y Interact Club Aruba na de Schakel tin den nos comunidad. Sin lubida di e logronan bunita cu clubnan menciona a alcansa riba nivel internacional den area di sostenibilidad. Presidente Frederick tin tur confiansa den loke e directiva nobo di e club aki riba menciona lo trece e aña aki den nos comunidad.
Por ultimo Frederick kier a duna un danki na e comision cu a organisa e anochi bunita aki y sin laga afo e staff di Hyatt Regency Aruba Resort Spa And Casino cu sa di adapta y sigui cu e anochi special aki pa Rotary Club Aruba.


text:
Guyana
Guyana, ofisialmente Repúblika Kooperativo di Guyana (ingles: Co-operative Republic of Guyana), ta un pais den parti nort di Sur Amérika. Guyana tin frontera ku Oséano Atlántiko den nort, Brazil den suit i suitwest, Venezuela den west i Sürnam den ost. E pais tin disputa di frontera ku Venezuela i Sürnam. Ku un superfisie di 215.000 kilometer kuadrá Guyana ta e di tres estado soberano mas chikitu di Sur Amerika despues di Uruguay i Surnam; tambe e ta e dos estado soberano menos poblá di Sur Amerika despues di Sürnam. E kapital di Guyana ta Georgetown i su poblashon ta suma 953.605 habitante (2011).


text:
Seis persona a fayece pa motibo di tiramento na un fiesta di hacimento di aña na Colorado Springs. Ta kere cu e culpabel ta un di pareha di e victima (kende tambe a fayece) na presunto atake.
Banda di 12:20am, agente a ricibi yamada y nan a bay na e fiesta na Canterbury, unda a haya e seis adulto morto conhuntamente cu un di 7 persona kende tabata herida despues a fayece na hospital.
Ta kere cu e sospechoso a yega na e cas unda hende tabata celebra, el a cuminsa tira cu su arma di candela y despues a suicida. Ningun mucha menor di edad a keda herida. Polis ainda ta investigando e caso.
“Palabra ta poco pa describi e tragedia. Manera hefe di polis, casa, tata, welo y miembro di e comunidad, mi curason ta kibra pa famia cu a perde nan sernan keri y muchanan cu a perde su mayornan”, Vince Niski, hefe di polis di Colorado Springs.
Tur hende involucra cu investigacion a keda conmociona cu e sucedido. Polis ainda no a revela nomber di e victimanan pa motibo cu ta den espera pa notifica tur familiar prome.


text:
ORANJESTAD, Aruba
Parlamentario Alan Howell a comenta riba e situacion di hulpbestuurskantoor San Nicolas, unda recientemente e trahadornan a walk-out debi na e situacion di e edificio.
El a bisa cu e personal di hulpbestuurskantoor a dicidi di walk-out pasobra nan ta sinti cu ta basta, cu nan salud ta den peliger mirando e schimmels cu tin y cu ta afectando nan curpa. “Ami, Alan Howell ta para 100% tras di e trahadornan aki, pasobra ningun hende lo kier traha den un ambiente cu ta trece bo salud na peliger. Tur hende sa cu ora ta trata di San Nicolas, bo ta hacimi un tiki extra dolor”.
E parlamentario di POR a indica tambe cu ora el a haya sa di e situacion, el a tuma contacto di biaha cu Prome Minister. E ta gradici Premier Wever-Croes pa dune e contesta y trankilidad cu e e trahadornan no ta den e edificio ey mas y cu ta buscando un solucion a corto plaso pa sigui cu e servicio cu hulpbestuurskantoor San Nicolas ta brinda.
Riba esaki e ta expresa enfaticamente cu e no ta desea pa e servicio aki bay otro caminda cu no ta San Nicolas y pesey e ta haci e yamado y peticion na Prome Minister y Minister di Infrastructura pa busca un edificio na San Nicolas caminda cu e operacion di hulpbestuurskantoor por sigui draai normal sin cu pueblo di pariba di brug, di San Nicolas mester sali perhudica.


text:
E konferensia aki tabatin komo título “Make it strong- Empower the Caribbean Youth”. Union Europeo a dekretá aña 2022 komo aña pa hóbennan. E konferensia a wòrdu organisá den kolaborashon ku Kámara di Komèrsio i Universidat di Kòrsou (UoC) pa huntu ku hóbennan den Karibe dialogá riba importansia di
Europa pa Kòrsou i kiko siudadano Europeo ta nifiká pa nan. Resientemente Europe Direct Curaçao su
plataforma pa hóbennan a wòrdu lansá ku e meta pa duna kontenido na e aña pa hóbennan di Union
Europeo ku yudansa di hóbennan na Kòrsou mes.
E promé dia di konferensia a tuma lugá riba tereno di Universidat di Kòrsou i a wòrdu dirigí pa Roberto
Willems, konsehero di e ret nashonal pa siudadanía global i internashonalisashon na Hulanda, alabes
embahador di eTwinning. Señor Willems a profundisá riba retonan ku nos ta eksperensiando
mundialmente a konsekuensia di COVID i kon Union Europeo ke atendé ku e retonan aki huntu ku e
próksimo generashon. Sr. Willems a pone énfasis riba e echo ku nos hóbennan ta multilingual i ku esaki
ta di gran balor i tin un bentaha enorme den Europa. Studiantenan ku ta forma parti di konseho di
alumno na MIL, Radulphus College i UoC a reakshoná ku entusiasmo i a kompartí nan vishon pa futuro i
e prioridatnan ku nan ta mira pa Kòrsou. Inovashon, digitalisashon i edukashon ta e aspektonan ku
mester tin mas prioridat, segun e hóbennan ku tabata presente.
Di dos presentashon tabata na enkargo di Judric Pietersz, ordenadó teritorial suplente pa ‘Europees
Ontwikkelingsfonds’ (EOF). Señora Pietersz a pone atenshon riba proyektonan eksitoso di Union
Europeo ku a tuma lugá na Kòrsou i proyektonan ku den futuro lo wòrdu finansiá pa Union Europeo.
Despues di un lektura tokante siudadanía di Union Europeo, dirigí pa prof. dr. Flora Goudappel, dekano
di e fakultat di lei na UoC i alabes eksperto riba tereno di Union Europeo, e hóbennan a haña un
rekorido den e fakultat tékniko di UoC. Nan a sera konosí ku estudionan tékniko pasobra nan ta e yabi
pa trabou digital i bèrdè den futuro. Dianan 5 i 6 di aprel Europe Direct Curaçao a sòru pa seshon di informashon na Ancilla Domini i Radulphus College bou di guia di sr. Willems, kompañá pa algun miembro di Europe Direct Curaçao Youth Sounding Board ( plataforma di hóbennan ) pa asina involukrá hóbennan den un debate tokante Europa.
E tópikonan di Union Europeo aki tambe a bini dilanti durante di un wèbinar dia 5 di aprel kaminda dos
hóben representante di Union Europeo na Hulanda, Leah Corsmit i Leverne Nijman, a informá e
partisipantenan tokante influensia di Europa riba nos bida diario i kon e diferente instansianan di Union
Europeo ta funshoná. Eduard Slootweg, kabesante di e departamento di tradukshon di parlamento
europeo na Hulanda, establesé na Luxemburg a papia di e posibilidatnan ku hóbennan tin pa yega na un
lugá pa kore stazje den un instansia di Union Europeo. Arxen Alders, ex-stazjèr di e Liaisonbureau di
Parlamento Europeo na Den Haag tambe a kompartí su eksperensianan ku e partisipantenan.
Europe Direct Curaçao, un inisiativa di Kámara di Komersio i Industria di Kòrsou i Stichting Caribische
Belasting en Europawinkel (CBE) a wòrdu lansa na mei e aña aki. Establesimentu di EUROPE DIRECT
CURAÇAO ta wòrdu finansieramente apoyá dor di Komishon Europeo, e direktiva di Union Europeo.
Esun ku ta buska informashon tokante di Union Europe, hopi biaha no sa unda e kuminsá. E struktura aki
ta eksistí basta tempu kaba i ta aktivo den henter EU ku mas ku 500punto di informashon, pero
anteriormente nunka promé tabata tin un presensia den region di Karibe.


text:
Kuerpo Polisial Hulanda Karibense ta pidi bo atenshon pa lo siguiente:
Denter di 2 luna di tempu a registrá 3 kiebro na “Boutique Resort Bonaire” situá na Kaminda di Lac #32. E promé kiebro a tuma lugá den anochi/mardugá di 19 pa 20 di ougùstùs, sigui pa un kiebro riba djabièrnè 23 di ougùstùs i djasabra 5 di òktober 2019. Durante di e kiebronan a bai ku entre otro algun baiskel, komestibel i bastante bebida. Entretantu a logra debolbé e baiskelnan na nan doño.
Nos ta pidi boso yudansa pa identifiká i lokalisá e sospechosonan di e delito aki. Bo ta rekonosé unu òf mas di e sospechosonan aki, òf bo tin informashon ku por yuda nos yega na nan?
Porfabor tuma kontakto ku polis via 715-8000 – 911 òf via nos liña di tep anónimo 717-7251


text:
Un wetland ta un area cu tin abundancia di awa, yena cu bida y tambe hopi nutriente. E area aki por ta grandi of chikito. Wetland nan ta hopi importante pa varios sorto di bestia y mata. Hopi parha di diferente sorto ta biba den cercania di un wetland. Na Aruba e area di Spaans Lagoen a ser apunta como un wetland internacionalmente y ta reconoci, como tambe poni riba e lista di Wetlands pa e Convention on Wetlands. Tambe e area aki ta protegi y ta bou di proteccion y maneho di Parke National Arikok. Tambe nos tin e Bubali Plas cu ta un wetland desaroya pa hende. Antes den añanan 80 por a considera e area como un wetland natural pero awendia e la expande y ta e area na unda cu ta deposita awa procesa na RWZI cu ta bou di maneho di DOW.
Ken ta uza e areanan aki?
Mas tanto e parhanan ta uza e area di un wetland pa nan busca cuminda, sosega y reproduci. Wetlands ta hopi scars rond di mundo y ta p’esey cu e parhanan cu ta depende di wetlands ta hopi vulnerabel. Si un wetland desaparece of bay atras den calidad, e parhanan aki no ta haya un otro lugar pa sobrebibi. Adicionalmente, den e area aki por aprecia cantidad grandi di yuwana, lagadishi, spiriti’cabrito (cabay awa), barbuletnan, pisca, cocolishi, cangreu y asina por menciona cantidad di especie.
Caracteristica di Spaan Lagoen:
Pa loke ta trata e habitatnan na e sitio esakinan ta varia y ta inclui 3 sorto di habitat. E parti mas halto ta encera e saliñanan cu ta captura e awa di yobida di Rooi Frances, Rooi Taki y Rooi Bringamosa. Despues bo ta haya e parti di e mangrovenan (matanan di mangel) cu ta consisti di sorto di mangelnan y diferente bestia, manera parha di lama y di tera, pisca y invertebra. Mas pazuid bo ta haya e parti cu tin awa salo di e lagoen cu por bira poco brak despues di awacero.
Riba diamars, 2 di februari cu ta día Internacional di wetlands of bahianan, Directie Natuur en Milieu (DNM) ta desea di pone enfasis cu ta un bon dia pa para keto y pensa con abo tambe por yuda cu proteccion di Spaans Lagoen y tambe e otro sitionan na Aruba cu lo por apunta como Wetland. Por busca un articulo y expande bo conocemento di e importancia di wetlands. Tambe bo por yuda tene e luganan aki bunita y limpi. Bishita solamente cu intencion di relaha y saca potret sin stroba naturalesa di su funcion natural. Spaans Lagoen no ta lugar pa haci desordo of haci deporte, tampoco por bishita cu mascota. Aporta cu un miembrecia anual di Parke Arikok pa por tin acceso na e area y asina yuda cu preservacion.
Den e diseño adhunto por mira potret di antes y awo di Bubali plas. Esaki ta cortesia di Stimaruba, un comparacion bunita pa mira. Bubali plas por ehempel a crece increiblemente y hende ta asombra di su magnitud.


text:
Kasi un dékada atras mi a lansa e idea di un union di idioma pa loke ta trata Papiamentu/Papiamento (Taalunie Papiaments) ku lo mester enserá e islanan Aruba-Boneiru i Kòrsou. Pa falta di interes di e koalishon ku mi tabata forma parti di dje, e idea a keda te einan. Un idea ku nunka a keda investigá.
Un union di idioma normalmente tei pa desaroyá i stimulá maneho ku e meta pa hasi nos idioma mas fuerte. Esaki dor di konseho, stardardisashon, aplikashon den enseñansa, investigashon, modernisashon i kon atendé (mi no kier men eliminá) desviashon di idioma riba e diferente islanan. Praktikamente tur union di idioma (manera esun di idioma Hulandes) tin komo meta pa atendé ku e kuestion di desviashon.
Mi no ta ligwista, ni mi ta pretendé di ta unu. Lokual si mi ta kombensí di dje komo un globalista, ta ku union riba sièrto terenonan ta deseabel, prinsipalmente ora tuma nota ku segun Nashonnan Uní den último 70 aña mas ku 230 idioma a desaparesé for di mundu. Huntu ku e idiomanan aki tambe un sèt di èkspreshon kultural a evaporá pa semper. Un union ABC di idioma Papiamentu/o ta sumamente nesesario pa konservá i elevá nos idioma komun. Tambe e por bira e chispa pa mas koperashon strukturá entre e islanan ABC.
Willemstad, Kòrsou


text:
Ladron sin escrúpulo ta horta tur bentana di misa na Lagun.
A kaba di drenta notifikashon ku ladronnan a horta tur e bentananan nobo nobo di misa di Lagun. Tabata gruponan pastoral i habitantenan i organisashonnan di Lagun den esfuerso mutuo ku pastor Alfons Baak a yega na fondonan pa por a remodelá e misa i un set di desgrasiado ta hòrta tur e bentananan. Si kualkier hende tin informashon di ken a kometé e fechorianan aki pa duna polis e tep. Ta pidi e ladronnan pa entregá esakinan bèk òf pone nan un kaminda ku esnan konserní lo pasa buska nan. Ta hopi esfuerso e hendenan aki a hasi pa pone e misa bèk den un tremendo estado pa poko hende sin eskrupulo horta nan.


text:
2021
LOGO DI MEP:
E logo di MEP ta simbolisa un parha habriendo su halanan den busca di su libertad. E colornan di MEP cu a ser scogi ta geel cu cora. Geel ta representa e industrianan di aloe, oro y petroleo. Cora ta representa e sanger y e lucha tenaz y fuerte cu Aruba a hiba pa logra su Status Aparte.
1999
HIMNO DI MEP
Desde su fundacion partido MEP tin su propio himno caminda ta enfoca riba e union cu mester tin den nos pueblo pa logra e libertad tan anhela, esta nos Status Aparte. Tambe den e himno ta referi na e lucha cu nos pueblo mester hiba pa kibra e cadena di esclavitud y pa finalmente nos isla ta salba.
Uni den fila di MEP
p’Aruba su libertad
nos tur ta marcha sigur
Cu inmenso corahe y balor
Hunto a logra pa tur
E Status Apart
Locual nos pueblo a lucha p’e
Kibra e cadena
Di esclavitud
Pa nos dushi Aruba ta salba
Pueblo lanta ariba
Uni bo forza cu MEP
Pronto nos lo grita libertad


text:
Alexander van Huffelen, Secretaria di Estado pa Relacionnan den Reino y
Digitalisacion for di 20 te cu 25 di november ta bishita Sint Maarten, Corsou,
Aruba y Boneiro. Secretaria di Estado ta papia cu mandatarionan y ta bishita
proyektonan.
Asina e ta bishita e National Recovery Program Bureau y e ta laga informa su
mes over di e topico di landfill/sitio pa deposita sushi na Sint Maarten. Na
Corsou Secretaria di Estado ta papia cu representantenan di Climate Change
Platform (Plataforma cambio di clima) i Profound, un organisacion Caribense
relativamente jong den sector di IT. Tambe tin un encuentro cu Caribbean
Research and Management of Biodiversity (Carmabi) riba programa y e ta
hiba combersacion tocante e desaroyo di agricultura inovativo.
Na Corsou tambe representantenan di e paisnan y otro islanan den e parti
Caribense di Reino ta bini hunto pa hunto cu Secretaria di Estado bai den
combersacion tocante e historia di esclavitud. Nan ta papia e ora ey entre otro
over di con pa duna contenido na e aña conmemorativo di esclavitud den
2023.
Secretaria di Estado na Aruba ta bishita e Archivo Nacional Aruba (ANA). E
biahe ta clousura na Boneiro, caminda secretaria di estado entre otro lo
bishita esnan perhudica dor di e molester di awa recien y lo haña splicacion di
e situacion di e damnan.
Alexander van Huffelen, Secretaria di Estado pa Relacionnan den Reino y


text:
Den un serie di articulo mi kier enfoca riba topiconan relata na salubridad publico y specificamente riba e area di obesidad, malesanan chronico y prevencion. Awe mi ta cuminsa cu un articulo riba obesidad.
Kiko ta e facts riba obesidad?
World Health Organization (WHO) ta indica cu desde 1980 obesidad mundialmente a redobla y cu desde 2014 aproximadamente 39% di adulto tin sobrepeso, di cual 13% ta obeso y cu mundialmente mas cu 41 miyon di mucha bou di 5 aña tin sobre peso of ta obeso. Segun un estudio haci pa Dr. Stanley Lalta, di University of the West Indies, Trinidad and Tobago, titula “Review of health Care systems: Caribbean perspectives on the need for change”, cual a wordo presenta durante di e Health Care Conference na Aruba na juni 2017, Aruba ta sali #1 den Caribe pa loke ta trata hende cu sobre peso y #2 den obesidad!
Sobre peso y obesidad ta un problema grandi na Aruba, cu ta pone nos poblacion na risico di haya un variedad di problemanan di salud, manera: malesanan cardiovascular (manera ataca di curason y stroke majoria biaha), diabetes, trastorno musculo eskeletico (manera osteoarthritis) y cierto tipo di cancer di pecho, prostaat, ovario, riñon, galblaas, tripa y higra.
Obesidad di mucha ta wordo asocia cu un probabilidad grandi di bira un adulto obeso, cu mortalidad prematuro y cu desabilidad ora bira adulto. Aparte di esakinan, muchanan obeso ta experencia hopi biaha dificultad respiratorio, tin mas chens pa haya fracturanan, tin hypertencion y indicacion di problemanan cardiovascular den futuro, resistencia na insulin y efectonan psychologico.
E problema di sobre peso y obesidad ta un di e factornan mas grandi cu ta conduci na nos gastonan haltisimo di salubridad publico aki na Aruba. Esaki mientras sobre peso y obesidad ta totalmente prevenibel. Esaki ta pone nos cuestiona: Pakiko paga gasto medico si por preveni malesa?
Kiko ta causa cu nos ta obeso na Aruba?
Manera WHO ta indica, semper obesidad ta wordo causa door cu tin un desbalanse entre e calorianan cu nos ta consumi y e calorianan cu nos ta gasta. Nos obesidad aki na Aruba ta wordo causa, manera tur otro caminda, door cu nos ta consumiendo hopi mas cuminda cu ta halto den vet y door cu nos ta muchu menos activo fisicamente, door di haci hopi trabao inactivo, door di nos forma di transporte (auto, bus) y door cu nos no ta haci hopi deporte of otro actividad fisico. Dr. Lalta ta refleha esaki den e grafico.
Loke nos tin cu haci awor
Si nos no cambia e rumbo di epidemia di sobre peso y obesidad na Aruba, nos muchanan cu ta creciendo awor lo bai biba un bida mas cortico y menos saludabel cu nos y nos gastonan di salubridad publico lo bira impagabel. Tur mucha y tur hende na Aruba tin derecho di biba un bida saludabel. Prevencion ta mas facil y mas efectivo cu purba reverse e efectonan y gastonan di sobre peso y obesidad mas despues.
Dunami bo confiansa por medio di bo voto y mi lo traha incansablemente pa desaroya y implementa un strategia nacional dirigi riba prevencion. Mi lo traha cu comunidad, organisacionan y companianan den e industria di salubridad y deporte, gobierno, schoolnan y famianan pa yega na maneranan con pa haci e escogencia pa biba mas saludabel uno mas facil aki na Aruba pa un y tur. Mi lo traha pa sigura cu tur mucha cu drenta peuterschool tin un peso saludabel. Mi lo enfoca pa tur schoolnan ta di berdad schoolnan saludabel, mi lo lucha pa haci actividad fisico un parti diario den e bida di nos hendanan. Lo mi busca manera pa jega na e punto caminda cuminda y bebida saludabel lo ta pagabel y obtenibel pa un y tur y caminda nos mes lo kier escohe pa un bida mas saludabel. Mi ta pidi boso pa join mi y yuda drecha e salud di nos muchanan y di nos tur. Huntu nos POR!


text:
Karl Lagerfeld, e director creativo di Chanel, a fayece awe na edad di 85 aña despues di algun siman den mal estado di salud. For di momento cu e no a asisti na e ‘haute couture’ show di Chanel na Paris, esaki a crea cierto preocupacion caba cerca su amistad y personanan envolvi den e mundo di moda.
E diseñador di moda a ser hiba cu urgencia na Hôpital Américain de Paris dialuna anochi, y el a fayece awe mainta. E tabata na cabes di e cas di moda Chanel desde 1983. E diseñador cu segun ta pensa cu a traha te na su morto, incluso dirigiendo y pasa informacion na su team pa e coleccion Fendi herfst/winter 2019, cu mester ser presenta na Milan Fashion Week e siman aki.
Procedente di Hamburg (Alemania) y cu ascendencia sueco, Karl Lagerfeld a nace den seno di un famia financieramente bon na aña 1933, segun prensa Aleman ta señala for di su geboortebewijs, aunke e diseñador mes a prefera di restrasa su fecha pa 1938. Siendo adolescente, su spirito emprendedor y su gana di progresa a pone bandona su pais pa establece na Paris, unda el a atende scol secundaro Lycée Montaigne. Un decision cu tabata su prome paso pa ser seduci pa e mundo di moda.
El a gana e concurso International Wool Secretariat na 1955 y 3 aña despues el a ser contrata pa Jean Patou, unda el a traha den e coleccionnan di Alta Costura. Durante e añanan 60, el a realisa su prome colaboracionnan cu e cas Chloé, un cas significativo den su trayectoria profesional, unda el a bolbe na 1992 pa ser e director creativo durante 5 aña. Sin embargo, ta su posicion como esun na cabes di e firma Fendi desde 1965 y di Chanel desde 1983, cu a consolida su fama internacional. Karl Lagerfeld a comberti den un Fashion Icon cu a seduci for di estreyanan di e mundo di espectaculo te na e miembronan di realesa, manera Carolina di Monaco, su gran amiga y cu a sigui su trayectoria fielmente. Karl Lagerfeld semper bisti cu su brilnan di solo na su cara ta laga su legacia den e mundo di moda internacional.


text:
Partido MEP ta un partido grandi cu mientras cu su gobernantenan ta trahando incansabel pa surpasa tur reto, directiva di MEP ta super activo preparando pa campaña 2025.
Algo masha normal pa un partido structura unda tur comisionan ta traha pa prepara nos candidatonan actual, busca nobo y tene contacto cu nos miembronan.
Comishon di congreso a escohe e aña aki pa hasi algo diferente mirando cu pa 2 aña no por a hasi niun actividad na Cede di MEP a combina esaki hunto cu un actividad y alaves a recauda fondo exitosamente. E actividad aki a hiba e nomber un Aruba Stabiel cu MEP cu ta e meta di Partido MEP pa un Aruba stabiel despues di diferente crisis cu a enfrenta.
Fundacion formacion politico Nelson Oduber ta organisando su di 2 actividad pa aña 2022 bou di su presidente Michella Steenvoorde Lacle y su directiva.
Fundacion femenino Grace cu su presidente nobo Fabiola Maduro y su directiva tambe ta den full swing organisando actividad nan prome cu aña sera.
HOT (hubentud orguyoso talentoso) tambe a habri inscripcion pa nan miembro y dirictiva.
Despues di 2 rifa sumamente exitoso den 2022 MEP ta inverti den su cede unda pronto lo tin diferente ‘Ban Topa cu MEP’. Partido MEP semper a recauda fondo danki na su miembronan y pueblo di Aruba, nada manera otronan cu a bende tereno pa campaña, y ta lanta di dia pa anochi djies pa sinta den un stoel di Parlamento.
Na e partidonan y nan media preferi keda pendiente paso apenas nos a cuminsa.


text:
ORANJESTAD,Aruba
ORANJESTAD – Directie Voogdijraad ta informa cu en conexion cu e anuncio di Gobierno di
Aruba referente COVID-19 (Corona Virus) a activa e tercer fase di contingencia di nos protocol
pa atende cu esaki.
Directie Voogdijraad lo ta cera pa publico entrante 16 te cu 31 maart 2020. Dependiendo di
evaluacion despues di dia 31 maart 2020, nos lo informa pueblo di Aruba debidamente.
Nos servicio di cashier lo ta cera pa e siman di 16 te cu 20 maart 2020 y lo evalua despues di
esaki si lo habri algun dia pa por haci pago di alimentatie. Nos ta urgi tur persona cu ta paga
alimentatie pa haci esaki via nos cuentanan bancario di Aruba Bank 221501.0 of RBC Bank
31.47.878 y duna e alimentatienummer como referencia.
Pa cualkier pregunta/informacion/preocupacion por tuma contacto cu nos na telefon 582-1262 of
por manda un e-mail na directie.voogdijraad@aruba.gov.aw y nos lo tuma contact cu bo
persona mas pronto cu ta posibel.
Den momentonan di situacion di peliger agudo (acute) pa cu menornan, Voogdijraad lo wordo
contacta door di Polis.
Nos lo keda monitor e situacion y lo informa debidamente segun e desaroyo.
Nos ta pidi nos disculpa pa e inconveniencia cu esaki por causa. Por ultimo nos ta enfatisa e
responsabilidad individual di un y tur pa preveni Corona Virus door di sigui e consehonan di
Gobierno di Aruba hunto cu DVG


text:
Kralendijk – Kolegio Ehekutivo ta konfrontando retonan grandi riba tereno di maneho finansiero i ta nesesario pa tuma medida pa formalisá maneho di tereno. Kolegio di supervishon finansiero di Bonaire, Sint Eustatius i Saba (Cft) a mustra riba e puntonan aki den su kòmbersashonnan ku Kolegio Ehekutivo. Ademas Cft ta konsehá Bonaire pa traha un plan di gastu pa e reservanan akumulá di e último añanan.
Tin informashon positivo tokante e rekuperashon premirá den e di dos mitar di aña na Bonaire. E kantidad di infekshon di coronavirus ta bou di kòntrol, parsialmente komo konsekuensia di un grado relativamente haltu di vakunashon. Rekuperashon di turismo lo kondusí entrada di impuesto mas haltu pa Bonaire. Den e promé kuartal di 2021 e entradanan relashoná ku turismo tabata USD 0,5 mion ménos ku loke a presupuestá. E espektativa ta ku e entradanan aki, inkluyendo entrada di impuesto, lo oumentá den e di dos mitar di aña di 2021.
Bonaire no ta progresando sufisientemente riba tereno di maneho finansiero. Akountent a emití un apstenshon di opinion pa e kuenta anual di 2020. Aktualmente ta ehekutando un aktualisashon di e plan di mehoramentu di e maneho finansiero. Debí na retraso den mehoramentu di maneho finansiero, un deklarashon aprobatorio di akountent pa 2021 no ta parse faktibel mas. Ta di gran importansia pa Bonaire tuma e medidanan nesesario den su maneho finansiero i traha pa logra un deklarashon aprobatorio di akountent pa 2022. Ku yenamento di dos funshon importante – Hefe di Finansa i Sekretario Insular – Cft ta spera ku Bonaire lo tuma e pasonan nesesario.
Ora ku a aprobá e presupuesto, Minister di Asuntonan Interno i Relashon den Reino (BZK) a pone entre otro komo kondishon ku Entidat Públiko Bonaire lo stipulá rápidamente su maneho di tereno. Sinembargo, e nota preliminar (kadernota) pa maneho di tereno tin basta tempu kaba na Konseho Insular. Entretanto e fechanan límite di respektivamente 31 di desèmber 2020 i 30 di aprel 2021 pa aprobashon di e maneho aki a pasa kaba.
Cft a hasi un bishita na Bonaire dia 29 di yüni 2021 i a hiba kòmbersashon ku Kolegio Ehekutivo, Konseho Insular, e Representante di Reino suplente i e Direktor di Programa di e Akuerdo di Gobernashon.
Lesa tambe:
- Diputado den Heyer tabata tin su lastu di di trabou
- Fundashon Klave a duna informashon tokante karnaval 2023
- Delegashon Konseho Insular Saba a papia ku gerensia di Banko Maduro tokante problemanan bankario
- Ministernan Hulandes ta bini e islanan pa pidi despensa pa e pasado di sklabitut
- Vakatura Commissaris BonLab


text:
WILLEMSTAD- 7 di ougùstùs 2016 – Sra. Angeles Lopéz Isales a hasi 40 aña bishitando Kòrsou. Esaki sigur ta motibu pa Ofisina di Turismo di Kòrsou (CTB) na nòmber di minister di Desaroyo Ekonómiko sr. Eugene Rhuggenaath duna sra. Lopéz Isales un rekonosementu.
Sra. Angeles Lopéz Isales ta ‘Dra. en Educación’ i a traha na diferente universidat na Puerto Rico. Den un forma masha kasual e la será konosí ku famia Baromeo na Puerto Rico i di ei e amistat di 40 aña i amor pa Kòrsou a nanse. Sra. Lopéz Isales ta bishita nos isla sigur 4 bia pa aña i a será hopi amistat ku diferente hende. Kasi tur evento importante na Kòrsou e la forma parti di dje manera entre otro: Festival di Tumba, Karnaval, Siman Santu, Pasku i kambio di aña. Sra. Lopéz Isales ta komprondé algu di papiamentu i ta durante su estadia riba nos isla so e ta bai laman, su trahe di baño ta warda aki na Kòrsou. E deseo di mas grandi di sra. Lopéz Isales ta pa e relashon di amistat entre Puerto Rico i Kòrsou sigui por medio di su yunan, nietunan i bisañetu. Sra. Lopéz Isales a resibu un plaka di rekonosementu i un reglando na nòmber di Kòrsou, isla ku e ta konsiderá su di 2 kas.


text:
E cobransa tin fecha di 31 di mei 2021. Ta trata di un cobransa cu ta sali tur aña pa e contribuyentenan cu ta doño di un propiedad inmobil. Termino di pago Ley ta duna e opcion pa paga e cobransa di grondbelasting den un solo biaha of den termino.
Departamento di Impuesto ta conseha tur contribuyente pa lesa e texto imprimi riba e cobransa cu hopi atencion pa cu e termino di pago. Preferibel haci pago online Por efectua e pago corespondiente na un di e oficinanan di Departamento di Impuesto of via banco.
Departamento di Impuesto ta recomenda pa haci pago di impuesto online via banco, preferiblemente via Aruba Bank of Banco di Caribe. e sistemanan di e dos banconan aki ta conecta automaticamente cu e sistemanan di DIMPy e mesun dia e transaccion ta keda registra.
Ora di haci pago online mester scoge e opcion di Bill Pay y no Transfer. Ora di haci pago online menciona: grondbelasting 2021, number di cobransa y persoonsnummer. Di e forma aki Departamento di Impuesto por procesa e pagonan corectamente.
Areglo di pago:
E cliente cu no por paga su cobransa di acuerdo cu e terminonan legal, por haci un peticion pa areglo di pago. Actualmente contribuyentenan por haci uzo di e areglo di pago flexibel cu e Plan di Alivio Fiscal parti 2 (seccion 9) ta brinda.
Tuma contacto cu nos na 5227424. Di e manera aki Departamento di Impuesto tambe ta contribui na e recuperacion di e forsa financiero di nos contribuyentenan.


text:
1
E palabra di bida a bira hende
1Na kuminsamentu e Palabra tabat'ei kaba i e Palabra tabata huntu ku Dios; e Palabra tabata Dios mes. 2T'É tabata na kuminsamentu huntu ku Dios. 3A krea tur kos pa medio di djE i sin djE nada no a haña eksistensia.#Génesis 1:1-3; Salmo 33:6; Proverbionan 8:22-31; Sirag 24:3; Sabiduria 7:21; 8:6; 9:1,9; Kolosensenan 1:15-17; Hebreonan 1:2; 1 Huan 1:1; Revelashon 19:13 4Den djE tabatin bida i e bida akí tabata lus pa hende. 5E lus a sigui bria den skuridat i skuridat no tabata por kuné.
6Dios a manda su mensahero, un hòmber ku yama Huan.#Mateo 3:1; Marko 1:4; Lukas 3:1-2 7Huan a bini pa testiguá di e lus, pa tur hende pone nan fe den e lus pa medio di su testimonio. 8Huan mes no tabata e lus, ma el a bini pa testiguá di e lus.
9E lus berdadero ku ta lusa tur hende, tabata biniendo na mundu. 10E tabata den mundu i mundu a haña eksistensia pa medio di djE, ma e hendenan di mundu no a rekonosé ken E ta. 11El a bini su mes kas, ma su hendenan no a asept'É. 12Esnan ku sí a asept'É, ku a pone nan fe den su nòmber, El a duna derecho pa bira yu di Dios. 13Nan no a bira yu di Dios a base di famia, ni na un manera natural, ni pa medio di deseo di un hende hòmber, ma segun Dios su plan.
14E Palabra a bira hende i a bin biba meimei di nos. Nos a mira su gloria, e gloria ku e tin di Tata komo úniko Yu, yen di bondat i fieldat.
15Huan a testiguá na su fabor; el a bisa: ‘Esaki ta esun ku mi tabata papia di dje, ora mi a bisa: Esun ku ta bini despues di mi tabat'ei promé ku mi, pasobra E tabata eksistí promé ku mi.’
16Nos tur a risibí for di rikesa di su bondat; e bendishon ku nos a risibí di djE a bini na lugá di tur otro bendishon.#e bendishon...otro bendishon; otro posibel tradukshon: di djE nos a risibí bendishon riba bendishon 17Ta asina ku a risibí lei via Moises; bondat i fieldat a bini pa medio di Hesu-Kristu. 18Nunka niun hende no a mira Dios, ma su úniko Yu, pegá na Tata su kurason i Dios meskos ku Tata, a revelá ken Dios ta.#Mateo 11:27; Lukas 10:22; 1 Huan 1:2
Huan Boutista ta prediká
(Mateo 3:1-12; Marko 1:2-8; Lukas 3:15-17)
19Outoridat hudiu a manda saserdote i levita pa puntra Huan ta ken e ta. El a duna e siguiente testimonio. 20E no a nenga i a deklará bon kla: ‘Ami no ta e Mesias!’ 21E ora ei nan a puntr'é: ‘Ken bo ta antó? Elías?’#Malakías 4:5; Sirag 48:10 El a nenga esei tambe. Nan a bolbe puntra: ‘Ta bo ta e Profeta?’#Deuteronomio 18:15,18 Huan a bolbe kontestá: ‘Nò!’ 22E ora ei nan a bis'é: ‘Bon, ta ken bo ta antó? Duna nos un kontesta pa nos hiba pa esnan ku a manda nos. Kiko abo tin di bisa di bo mes?’ 23El a rospondé:
‘Ami ta e hende ku ta grita den desierto:
Prepará kaminda pa Señor.’
Esei ta loke profeta Isaías a bisa.#Isaías 40:3 24E delegashon ku e fariseonan a manda, 25a bis'é: ‘Anto ki mishi bo ta batisá hende, si bo no ta ni e Mesias, ni Elías, ni e Profeta?’ 26Huan a kontestá nan: ‘Ami ta batisá ku awa. Pero tin un ku boso no konosé meimei di boso! 27E ta bini despues di mi, ma mi no ta digno pa ni sikiera bùk lòs su sandalia.’
28Tur e kosnan akí a sosodé na Betania, na banda ost di Yordan, kaminda Huan tabata batisá hende.
Huan Boutista ta bisa ken Hesus ta
29E dia siguiente Huan a mira Hesus ta bini serka dje. El a bisa: ‘Ata e Lamchi di Dios, ku ta kita piká di mundu! 30Ta di e hòmber akí mi a papia ora mi a bisa: “Despues di mi ta bini un ku ta mas importante ku mi, pasobra E tabata eksistí promé ku mi.” 31Ami tampoko no tabata sa ta ken l'E por tabata, ma mi a bin batisá hende ku awa pa laga pueblo di Israel mira ken E ta.’
32Huan a duna siguiente testimonio: ‘Mi a mira Spiritu Santu baha manera un palomba riba djE for di shelu i el a keda riba djE! 33Ami tampoko no tabata sa ta ken E ta, ma Esun ku a manda mi batisá ku awa, a bisa mi: “Lo bo mira Spiritu Santu baha riba un hende i keda riba djE; e hòmber ei ta esun ku lo batisá hende ku Spiritu Santu.” 34Anto ami, ku a mira loke a sosodé, ta testiguá ku t'É ta e Yu di Dios!’
Promé disipelnan di Hesus
35E dia siguiente Huan tabata pará mes kaminda huntu ku dos di su disipelnan. 36Ora el a mira Hesus kana pasa, el a bisa: ‘Ata e Lamchi di Dios!’ 37E dos disipelnan a tende loke el a bisa i nan a sigui Hesus. 38Hesus a drei wak i ora El a mira nan ta siguiÉ, El a puntra nan: ‘Kiko boso ke di Mi?’ Nan a kontestá: ‘Rabi, unda bo ta biba?’ E palabra ‘Rabi’ ta nifiká ‘Maestro’. 39Hesus a bisa nan: ‘Bini i boso lo mira.’ Nan a bai mira i a keda serka Hesus e dia ei, pasobra ya tabata kuat'or djatardi. 40Andreas, ruman di Simon Pedro, tabata un di e disipelnan ku a tende Huan i a sigui Hesus. 41E promé kos ku Andreas a hasi tabata bai buska su ruman Simon i bis'é: ‘Nos a haña e Mesias!’ E palabra ‘Mesias’ ta nifiká ‘Esun Ungí’. 42El a trese Simon serka Hesus i ora Hesus a mir'é, El a bis'é: ‘Abo ta Simon, yu di Huan; djawe padilanti lo bo yama “Kefas”.’ E nòmber ‘Kefas’ ke men meskos ku Pedro, esta ‘baranka’.
Filipo i Natanaèl ta sigui Hesus
43Siguiente dia Hesus a disidí di bai Galilea. El a kontra Filipo i a bis'é: ‘Sigui Mi!’#Siguiente dia Hesus... El a kontra Filipo: den e teksto original no ta bon kla si ta Andreas (v. 41) òf ta Hesus ta buska Filipo. 44Ta asina ku Filipo tabata di Betsaida, di mesun pueblo ku Andreas i Pedro. 45Awor Filipo na su turno a buska Natanaèl i bis'é: ‘Nos a topa esun ku tantu Moises den lei komo e profetanan ta papia di djE. Ta Hesus di Nazarèt, yu di Hosé.’ 46Natanaèl a bis'é: ‘Akaso algu bon por sali for di Nazarèt antó?’ Filipo a kontest'é: ‘Bin mira!’ 47Ora Hesus a mira Natanaèl ta bini, El a bisa: ‘Ata enberdat un israelita ku no konosé deshonestidat.’ 48Natanaèl a puntr'É: ‘Kon bini bo konosé mi?’ Hesus a sigui bis'é: ‘Promé ku Filipo a yama bo, Mi a mira bo kaba bou di e palu di figo.’ 49‘Rabi,’ Natanaèl a kontestá, ‘Bo ta e Yu di Dios;#Mateo 16:15 t'Abo ta rei di Israel!’ 50Hesus a bis'é: ‘Pasobra Mi a bisa bo ku Mi a mira bo sintá bou di e palu di figo, bo ta pone bo fe den Mi? Lo bo mira kosnan hopi mas grandi ku esaki! 51Mi ta sigurá bo: boso lo mira shelu habri i angelnan di Dios subi baha#Génesis 28:12 entre Dios i Yu di hende.’


text:
Den Haag- E siman ku ta bin, Hulanda lo manda 150.000 bakuna pa e islanan Kapberdo i lo kuminsá kontribuí tambe ku donashon na e programa Covax-programma.
Banda di esaki, Hulanda ta bai hasi un donashon di un 3 mion di bakuna na Indonesia. Esaki minister Hugo de Jonge di Salubridat Públiko, Bienestar i Spòrt huntu ku minister Sigrid Kaag di Asuntonan Eksterior a disidí. Indonesia, meskos ku Sürnam, ta un èks kolonia Hulandes.
E ayudo a bira posibel dor ku Hulanda mes a kaba di risibí un lote di un mion di bakuna AstraZeneca. Ta pesei por brinda e asistansia na ámbos e islanan Kabverdo i un promé kontribushon di 500.000 bakuna na e programa internashonal Covax. E bakunanan ku ta duna Indonesia lo sigui un poko mas despues.


text:
Kralendijk- Segun un rapòrt ku a traha pa Gobièrnu di Boneiru pa e kompania di konsùltent ABDTOPConsult ‘Kleinschaligheid verdiendt ondersteuning’, mester konsiderá fuertemente pa independisá haf.
Segun e rapòrt, tin oportunidat di manehá haf di Boneiru di un manera rendabel, pero mester restrukturá e manera ku esaki ta wòrdu manehá. Na lugá di laga haf sigui funshona komo un servisio di OLB, Havendienst’, lo mester independisá esaki i hasiele un kompania (N.V.) di gobièrnu.
Tarifa
Tambe, segun e rapòrt ta skibi, lo mester bin ku un struktura di tarifa nobo. Segun e konsùltent, e koperashon ku Haf di Amsteram a kuminsá duna su frutanan, pero meter sososedé mas kos i mester profundisá koperashon entra di e haf i hafnan na Europa.
Tambe ta importante pa gobièrnu implementá reglanan nobo pa haf, e asina yamá Havenreglement. Segun ABDTOPConsult ta skibi, sin ku esaki wòrdu adoptá pa nos Konseho Insular, no por kaba di idependisá e haf.
Invershon
Den añanan tras di lomba a invertí bastante den mehorashon di infrastruktura di haf, i spesialmente e pirnan eksistente. Konstrukshon di un haf nobo, sea na Hato òf otro kaminda riba nos isla, ketu bai ta un batata basta kayente. Tin hende ku ta pro un haf kompletamente nobo, espesialmente pa karga ku ta yega e isla, pero tin hopi otro ku ta kere ku simplmente hasi mihó uso di fasilidatnan ku tin kaba i ku konstrukshon di un haf nobo ta kompletamente inesesario.


text: WILLEMSTAD- 10 di febrüari 2017 – Resientemente Ofisina di Turismo di Kòrsou (CTB) komo partner di Carifta Games 2017 a lansa dos billboard pa promové e evento deportivo grandi aki. Un billboard ta ubiká enfrente di Goisco Wholesale Club i e di dos ta e billboard digital ubiká na Jan Noorduynweg #1. Carifta Games ta tuma lugá di 15 pa 17 di aprel 2017 aki na Kòrsou. Esaki lo bira e di 46 edishon di e evento deportivo regional aki. E evento ta trese e atletanan di mas mihó i talentoso di e diferente paisnan den aria di Karibe. Ta spera riba un total di mas òf ménos 600 atleta internashonal ku lo keda kompañá pa nan coachnan i algun ta bini tambe ku nan famia. Mirando e kantidat grandi di bishitante ku e evento aki ta trese pa Kòrsou, CTB sigur ta duna su sosten na e evento deportivo aki. CTB ta hasi uso di e oportunidat pa invitá pueblo di Kòrsou pa kòrda bai wak e diferente kompetensianan i asina sostené nos atletanan lokal ku lo tuma parti na Carifta Games 2017.


text:
Comandante marina real den region di Caribe
Na un distancia di alrededor di 8000 kilometer leu di Hulanda, ta existi e parti Caribense di Reino Hulandes. Aki tin staciona mas o menos 800 militar y funcionarionan civil di defensa riba e islanan Corsou, Aruba y St.Maarten.
E militarnan ta staciona den area di Caribe pa ehecuta tres tarea importante:
Defensa di teritorio di Reino
Presencia di e militarnan den e parti Caribense di Reino ta un impedimento pa esnan cu ta desea di viola e integridad teritorial.
Actualmente Reino Hulandes no tin enemigo y no ta den guera cu otro pais. Pero no obstante ta necesario mantene presencia di e militarnan pa preveni cu organisacionnan criminal ta uza nos teritorio como e luga for di cual nan ta dirigi of expande nan operacion.
Stabilidad y Orden Huridico
E militarnan ta mantene stabilidad y orden huridico den Caribe.
Nan ta ehecuta operacionnan contra traficacion di droga, yuda cu inspeccion di pesca y raporta delitonan contra medio ambiente. Door di esaki nan ta haya nan mes regularmente ta traha cu otro militarnan y warda costa di diferente nacionalidad. Tambe nan sa train y haci ehercicio cu militarnan y warda costa di paisnan den region. Esaki ta promove e relacion entre e diferente paisnan den Caribe.
Asisti autoridad civil
Militarnan ta asisti autoridad civil, manera polis of aduana ora nan pidi esaki.
Esey nan ta haci ora di sostene e ley pero tambe ora di combati calamidad. Tambe nan por duna asistencia humanitario den caso di pasada di horcan of un tormenta tropical.
Marinierskazerne Savaneta
E Comandante di Marina Real di Caribe tin diferente unidad pa ehecuta e tareanan menciona. Asina tin e barconan staciona: ‘In de West’ y ‘Zr.Ms.Pelikaan. Tambe tin unidadnan cu ta specialisa pa opera den areanan maritimo, na frontera di awa y tera: e asina yama soldaatnan di lama di e Cuerpo di Marinier.
Marinierskazerne Savaneta ta estableci na Aruba. Aki tin e escuadron di mariniernan estableci. Nan ta train constantemente pa asina nan ta cla para na cualkier momento pa duna asistencia militar of asistencia humanitario por ehempel den caso di pasada di horcan, cual ta sosode frecuentemente:
- Durante herfst di 2016 e mariniernan a sali pa Haïti pa duna ayudo di emergencia ora horcan Matthew a pasa.
- Durante herfst di 2015 e mariniernan a brinda asistencia di emergencia na Dominica cu e pasada di tormenta tropical Erika.
- Durante herfst di 2010 Haïti a sufri hopi daño pa via di e temblor y e mariniernan tawata e prome nan n’e sitio pa brinda asistencia.
- Durante zomer di 2016 tawata tin un lantamento di e presonan den KIA. A activa e mariniernan pa tuma encargo di e siguridad y proteccion pafo di e prizon.
- Durante e winter di 2015 tawata tin lantamento chikito entre e presonan na KIA pa cual motibo e mariniernan a tuma encargo di e siguridad y proteccion pafo di e prizon.
E Milicia Arubiano tambe ta haya nan preparacion na Marinierskazerne Savaneta. E milicia ta consisti di hobennan masculino cu ta bon getrain y ta para pa stabilidad y siguridad riba e isla. Na Marinierskazerne tambe tin e proyecto ‘ Formacion Social’. E proyecto aki ta pa hobennan cu tawata tin un mal comienso den bida y via di e proyecto aki ta haya un di dos oportunidad den bida.
Tambe e punto di apoyo di Warda Costa Caribense ta estableci na Marinierskazerne Savaneta.


text:
E organo ehecutivo di AZV ta consisti di mas o menos 90 empleado cu ta diariamente na disposicion di nan 98.000 asegurado for di dialuna pa diabierna entre 7 or y mei di mainta te cu 4 or di atardi.
Un di e departamentonan mas importante cu abo como ciudadano lo tin contacto cune ta e departamento di Administracion di Carnet di AZV/Administracion di Polisa. E departamento aki ta responsabel pa inscribi y cancela inscripcion di asegurado, pero tambe pa acepta y trata tur peticion pa cuido medico manera por ehempel un peticion pa dokter di beugel of un peticion pa tratamento medico den exterior. Un empleado di Organo Ehecutivo di AZV lo yuda bo na bali y e lo por duna bo tur informacion relaciona cu bo inscripcion of peticion. Tambe bo por acudi na e departamento aki pa haci cambio den bo informacion personal manera cambio di adres y/of crecemento di famia.
Adres pa publico ta:


text:
Konsehonan pa seguridat
E departamento di Prevenshon ta duna konseho na diferente instansia tokante prevenshon di kandela den nan edifisio. Tambe e departamento ta duna konseho pa seguridat kontra di kandela na e departamento di ROP (Ruimtelijke Ordening en Planning). Esaki ta pa konsehá nan den nan trabou di duna pèrmit na edifisionan ku ta den proseso di konstrukshon na Kòrsou.
Banda di ROP, e departamento tambe ta duna konseho na e ministerio di MEO (Ministerie Economische Ontwikkeling). Esaki ta un otro instansia di gobièrnu ku ta duna pèrmit pa operá un restorant, hotèl òf diskoteka. Tambe nan ta pidi su evaluashon i konseho pa ku prevenshon di kandela den espasionan di bende kuminda durante temporada di Karnaval.
Temporadanan di fiesta
Ademas tin temporadanan den kual tin mas nesesidat pa servisionan di prevenshon. Den temporada di Karnaval i Seú e departamento di Prevenshon ta espesialmente aktivo pa kontrolá si tur elemento riba e ruta di e paradanan ta kumpli ku e normanan di seguridat kontra di kandela. Tambe den temporada di fin di aña, ora tin hopi vürwèrk, e departamento tin un ròl bastante importante. Den e promé fase di su aktividatnan e ta tèst e seguridat di e vürwèrknan mes. Den e di dos fase e ta kontrolá e lokalidatnan ku ta bende vürwèrk pa evaluá si nan ta kualifiká pa haña aprobashon di Brantwer Kòrsou. Despues e departamento ta kontrolá si e parti di benta di e vürwèrk tambe ta kana segun normanan di seguridat.
Kampaña di Informashon
Personal di e departamento di Prevenshon kontinuamente ta bai skolnan, sentronan di bario i otro instansianan públiko den transkurso di aña pa duna seshonnan di informashon tokante prevenshon di kandela. Pa mas informashon tuma kontakto ku nos.
Foyeto i dokumentonan
Departamento di Prevenshon tin un seri di foyeto i dokumento disponibel ku diferente tep i puntonan di atenshon. Nan ta pa informá siudadanonan ku kiko nan mester tene kuenta pa nan seguridat kontra di kandela den kas, kas di kuido, pre-eskolar, skol i den e diferente temporadanan di fiesta.


text:
AVP ta conoci como un partido cu semper ta busca di tene su politiconan, su fiel siguidornan y tambe su grupo di friends and family contento y na tur momento – si nan mester duna fabornan politico na e grupo previlegia aki – nan ta haci esaki sin ningun tiki clase di berguensa.
Practicanan coruptivo
Den pasado nos por a mira entre otro con e gobierno aki a otorga ‘just like that’ un cantidad di 3 cas den Colony na un solo familia, esta na e yiunan di un parlamentario di AVP. Tambe e practica coruptivo caminda terenonan den ‘natuurgebied’ ta haya otro destinacion djis pa complace e politiconan di AVP, kendenan ta para den prome rij pa probecha y haya e terenonan aki pa traha nan propio cas.Y no mester lubida e ladronicia di 90 mil M2 di tereno di pueblo na un solo compinchi politico hopi yega na e lider di AVP!
Previlegio politico
Tambe por a mira na varios ocasion con cierto barionan ta wordo asfalta, ta haya klinkers y tambe luz di caya, hustamente pa motibo cu un ministro, un parlamentario of un compinchi fiel liga na partido di AVP a bin biba den e bario. Si no ta pa e echo aki, e bario siguramente lo a keda completamente bandona! Esakinan ta practicanan castigabel ora cu politiconan den forma directo ta previlegia y enrikece nan mes riba custia di pueblo.
Bario San Miguel
Asina recientemente pueblo a bin haya sa tambe e motibo berdadero cu a basha asfalt na grandi den e bario di San Miguel den Noord y esey ta pasobra un politico di AVP a cumpra un mansion di gran balor den e bario aki. Pa disimula e hecho di patronahe aki y pa mustra cu no ta e caya so caminda e mansion caro ta situa ta wordo asfalta, a dicidi di asfalta tur e otro cayanan den San Miguel. E practica di patronahe aki cu placa di pueblo ta mustra cu partido AVP a perde tur clase di berguensa.
Derecho y no fabor
Nos di MEP ta contento pa e bario di San Miguel y cu nan por ta feliz awor cu nan camindanan asfalta, pero e wega tabata cu a asfalta e bario, pasobra awo un politico di AVP a bin biba eynan ya pa 6 luna caba y diripiente asfalt a cay for di cielo pa e bario aki y cu esaki tambe e mansion di e politico a aumenta den balor.
Pueblo di San Miguel y otro barionan cu tambe ta experencia e practicanan aki di AVP, no sinti boso intimida, no sinti cu boso mester paga pa e “fabor” aki, ya cu ta boso propio placa di belasting ta pagando pa tur e asfalt y di cual boso como bon ciudadano tin tur derecho riba dje.


text:
E capitulo nobo titula “And Just Like That…”, ta protagonisa pa Sarah Jessica Parker, Cynthia Nixon y Kristin Davis. Kim Cattrall, ken a interpreta Samantha Jones den e serie original, no lo regresa. Parker, Nixon y Davis tambe lo ta e productornan ehecutivo hunto cu Michael Patrick King. E serie lo sigui Carrie Bradshaw (Parker), Charlotte York (Davis) y Miranda Hobbes (Nixon) mientras nan ta nabega door di e biahe complica di bida y amistad den nan 30 te na e realidad ainda mas complica di e bida y amistad den nan 50, segun un comunicado di HBO Max.
E serie ta consisti di 10 episodio di mey ora y ta cuminsa cu e produccion na e ciudad di New York na final di primavera. Parker, Davis y Nixon a comparti e noticia riba Instagram diadomingo cu un treaser cortico. E video tin e imagennan di e ciudad di New York y un pantaya di computer, cual tin e frasenan manera “And just like that…” y “The story continues…”, cu ta skirbi y tin e stem di Parker. E post di Parker ta subtitula: “Mi no por a evita di puntra mi mes… ¿Unda nan ta awor?”
“Mi a crece cu e personahenan aki, y no por a spera pa wak con e historia lo ta evolucionado den e capitulo nobo aki, cu e honestidad, e conmocion, e humor y e ciudad stima cu a defini nos”: Sarah Aubrey, e directora di e contenido original di HBO Max, a comparti den un comunicado. “Sex and the City” a ser crea pa Darren Star basa riba su buki di su mesun nomber di Candace Bushnell na 1997. E serie original a estrena na HBO na 1998 y a extende durante seis temporada te na 2004. E espectaculo a converti den dos película, “Sex and the City” na 2008 y “Sex and the City 2” na 2010.